Mateo 25 | Biblia Le Internet Dzi | Xexe Yeye Gɔmeɖeɖe\nKRISTO ƑE ANYINƆƔI ƑE DZESI (1-46)\nÐetugbui ewoawo ŋuti lododo (1-13)\nTalentowo ŋuti lododo (14-30)\nAlẽwo kple gbɔ̃wo (31-46)\n25 “Dziƒofiaɖuƒe la le abe ɖetugbui leaƒe ewo, siwo tsɔ woƒe akaɖiwo,+ eye wodo go be yewoaɖakpe ŋugbetɔsrɔ̃ ene.+ 2 Wo dometɔ atɔ̃ nye bometsilawo, eye atɔ̃ nye aɖaŋudzelawo.*+ 3 Bometsilaawo tsɔ woƒe akaɖiwo, ke wometsɔ ami kpe ɖe wo ŋu o, 4 ke aɖaŋudzelaawo ya tsɔ ami ɖe goewo me kpe ɖe woƒe akaɖiawo ŋu. 5 Esi ŋugbetɔsrɔ̃ la meva ɖo kaba o ta la, alɔ̃ tsɔ wo katã eye wodɔ alɔ̃. 6 Le zã titina la, ɣli ɖi be: ‘Ŋugbetɔsrɔ̃ la va ɖo loo! Mido go yi ɖakpee!’ 7 Eye ɖetugbuiawo katã fɔ, eye wodzra woƒe akaɖiwo ɖo.+ 8 Bometsilaawo gblɔ na aɖaŋudzelaawo be, ‘Mina miaƒe ami la ɖe mí, elabena míaƒe akaɖiwo le tsitsim.’ 9 Aɖaŋudzelaawo ɖo eŋu na wo be: ‘Ðewohĩ masu na mía kpli miawo siaa o. Miheyi edzralawo gbɔ boŋ ne miadze ɖe na mia ɖokui.’ 10 Esi woyina edze ge la, ŋugbetɔsrɔ̃ la va ɖo. Ðetugbui siwo le dzadzraɖoɖi la yi srɔ̃ɖekplɔ̃ɖoƒea kplii;+ eye wotu ʋɔa. 11 Emegbe ɖetugbui susɔeawo hã va gblɔ be, ‘Aƒetɔ, Aƒetɔ, ʋu ʋɔa na mí!’+ 12 Eɖo eŋu na wo be, ‘Vavã, mele egblɔm na mi be, nyemenya mi o.’ 13 “Eya ta minɔ ŋudzɔ,+ elabena mienya ŋkeke la alo gaƒoƒo la o.+ 14 “Dziƒofiaɖuƒe la le abe ŋutsu aɖe si le mɔ zɔ ge ayi duta ene. Eyɔ eƒe kluviwo hetsɔ eƒe nunɔamesiwo de asi na wo.+ 15 Etsɔ talento* atɔ̃ na ame gbãtɔ, etsɔ eve na ame evelia, eye wòtsɔ ɖeka na ame etɔ̃lia hã, ena wo dometɔ ɖe sia ɖe ɖe eƒe ŋutete nu, eye wòzɔ mɔ yi duta. 16 Enumake ame si xɔ talento atɔ̃ la yi ɖatsa asi kplii, eye wòkpɔ talento atɔ̃ bubu ɖe edzi. 17 Nenema kee ame si xɔ talento eve hã kpɔ eve bubu ɖe edzi. 18 Ke ame si xɔ talento ɖeka ya dzo yi ɖaɖe do, eye wòɖi eƒe aƒetɔ la ƒe ga* la ɖe eme. 19 “Le ɣeyiɣi didi aɖe megbe la, kluvi mawo ƒe aƒetɔ gbɔ, eye wòwɔ akɔnta kpli wo.+ 20 Eye kluvi si xɔ talento atɔ̃ la va, eye wòtsɔ talento atɔ̃ bubu vɛ hegblɔ be, ‘Aƒetɔ, talento atɔ̃e nètsɔ nam; kpɔ ɖa, mekpɔ talento atɔ̃ bubu ɖe edzi.’+ 21 Eƒe aƒetɔ la gblɔ nɛ be: ‘Kluvi nyui kple nuteƒewɔla, wòe wɔ dɔ kakaka! Èwɔ nuteƒe le nu ʋɛwo me. Matsɔ wò aɖo nu geɖewo nu.+ Ge ɖe wò aƒetɔ ƒe dzidzɔ la me.’+ 22 Ame si xɔ talento eve la hã va hegblɔ be, ‘Aƒetɔ, talento evee nètsɔ de asi nam; kpɔ ɖa, mekpɔ talento eve bubu ɖe edzi.’+ 23 Eƒe aƒetɔ la gblɔ nɛ be: ‘Kluvi nyui kple nuteƒewɔla, wòe wɔ dɔ kakaka! Èwɔ nuteƒe le nu ʋɛwo me. Matsɔ wò aɖo nu geɖewo nu. Ge ɖe wò aƒetɔ ƒe dzidzɔ la me.’ 24 “Mlɔeba ame si xɔ talento ɖeka la hã va gblɔ be: ‘Aƒetɔ, menya be wò nya me sẽ, èŋea nu le afi si mèƒã nu ɖo o, eye nèlɔa nuku le afi mègbɔ nu le o.+ 25 Eya ta mevɔ̃, eye meyi ɖaɖi wò talento la ɖe to me. Wò nu lae nye esi.’ 26 Eƒe aƒetɔa ɖo eŋu nɛ be: ‘Kluvi vɔ̃ɖi kuviatɔ, ne ènyae be meŋea nu le afi si nyemeƒã nu ɖo o, eye melɔa nuku le afi si nyemegbɔ nu le o la, 27 ekema ɖe wòle be nàtsɔ nye ga* la ada ɖe gadzraɖoƒe, ale be ne metrɔ gbɔ la, maxɔ nye ga la kple deme. 28 “‘Eya ta mixɔ talento la le esi ne miatsɔe ana ame si si talento ewo le la.+ 29 Elabena ame si si nu le la, woatsɔ nu geɖe wu akpee nɛ, eye nu asɔ gbɔ ɖe esi fũu. Ke ame si si nu mele o la, woaxɔ nu si le esi la gɔ̃ hã le esi.+ 30 Eye mitsɔ kluvi si menyo na naneke o la ƒu gbe ɖe viviti me le xexe. Afi mae wòafa avi ahaɖu aɖukli le.’ 31 “Ne Amegbetɔvi la+ va ɖo le eƒe ŋutikɔkɔe me, eye mawudɔlawo katã le eŋuti la,+ ekema abɔbɔ nɔ eƒe ŋutikɔkɔefiazikpui la dzi. 32 Eye woaƒo dukɔwo katã nu ƒu ɖe eŋkume, eye wòama amewo me tso wo nɔewo gbɔ, abe ale si alẽkplɔla maa alẽwo tso gbɔ̃wo gbɔe ene. 33 Eye wòatsɔ alẽawo+ aɖo eƒe ɖusime, ke atsɔ gbɔ̃awo ya aɖo eƒe miame.+ 34 “Ekema Fia la agblɔ na ame siwo le eƒe ɖusime la be: ‘Miva, mi ame siwo Fofonye yra, minyi Fiaɖuƒe si wodzra ɖo ɖi na mi tso xexea ƒe gɔmeɖoanyiɣi* la dome. 35 Elabena dɔ wum, eye miena num meɖu; tsikɔ wum, eye miena tsim meno. Menye amedzro, eye miexɔm nyuie;+ 36 menɔ amama,* eye miena awum medo.+ Medze dɔ, eye miekpɔ dzinye. Menɔ gaxɔ me, eye mieva kpɔm ɖa.’+ 37 Eye ame dzɔdzɔeawo aɖo eŋu nɛ be: ‘Aƒetɔ, ɣekaɣie míekpɔ be dɔ le wuwòm, eye míena nuɖuɖu wò, alo tsikɔ le wuwòm, eye míena tsi wò nèno?+ 38 Ɣekaɣie míekpɔ be nènye amedzro, eye míexɔ wò nyuie, alo nèle amama, eye míena awu wò nèdo? 39 Ɣekaɣie míekpɔ be nèdze dɔ, alo nèle gaxɔ me, eye míeva kpɔ wò ɖa?’ 40 Eye Fia la aɖo eŋu na wo be, ‘Vavã mele egblɔm na mi be, zi ale si miewɔe na nɔvinye suetɔ siawo dometɔ ɖeka ko la, nyee miewɔe na.’+ 41 “Eye Fia la agblɔ na ame siwo le eƒe miame hã be: ‘Mite ɖa le gbɔnye,+ mi ame siwo woƒo fi de, miyi ɖe dzo mavɔ+ si wodzra ɖo ɖi na Abosam kple eƒe dɔlawo la me.+ 42 Elabena dɔ wum, ke miena num meɖu o; eye tsikɔ wum, ke miena tsim meno o. 43 Menye amedzro, ke miexɔm nyuie o; menɔ amama, ke miena awum medo o; medze dɔ, eye menɔ gaxɔ me, ke mielé be nam o.’ 44 Ekema woawo hã woaɖo eŋu nɛ be: ‘Aƒetɔ, ɣekaɣie míekpɔ be dɔ le wuwòm, alo tsikɔ le wuwòm, alo nènye amedzro, alo nèle amama, alo nèdze dɔ, alo nèle gaxɔ me, eye míesubɔ wò o?’ 45 Ekema aɖo eŋu na wo be: ‘Vavã mele egblɔm na mi be, zi ale si miewɔe na ame siawo dometɔ suetɔ ɖeka o ko la, miewɔe na nye hã o.’+ 46 Eye ame siawo ayi ɖe tsɔtsrɔ̃ mavɔ me,+ ke ame dzɔdzɔewo ya ayi ɖe agbe mavɔ me.”+\n^ Alo, “nunyalawo.”\n^ Helatɔwo ƒe talento ɖeka le kilogram 20.4. Kpɔ Megbenyawo B14.\n^ Alo, “nye awudodo mede o.”


GBE BUBU Albanian Amharic Arabic Armenian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Greenlandic Haitian Creole Hebrew Hiligaynon Hiri Motu Hungarian Igbo Indonesian Italian Japanese Kannada Kazakh Kinyarwanda Kirghiz Kirundi Korean Lithuanian Malagasy Malayalam Maltese Marathi Maya Myanmar Norwegian Oromo Ossetian Polish Portuguese Punjabi Quechua (Ayacucho) Quechua (Cuzco) Rarotongan Romanian Russian Samoan Sepedi Setswana Shona Sinhala Slovak Slovenian Solomon Islands Pidgin Spanish Sranantongo Swahili Swedish Tatar Telugu Thai Tigrinya Tongan Tsonga Turkish Twi Tzotzil Ukrainian Urdu Vietnamese\nNu Si Míesrɔ̃ Tso Yesu Gbɔ\nYesu fia nu be ŋkɔ le Mawu si. Yesu gblɔ be: “Eya ta miawo mido gbe ɖa ale: ‘Mía Fofo si le dziƒowo, wò ŋkɔ ŋuti nakɔ.’” (Mateo 6:9) Biblia ɖee fia be Mawu ƒe ŋkɔe nye Yehowa. (Psalmo 83:19) Yesu gblɔ tso eƒe nusrɔ̃lawo ŋu na Fofoa le gbedodoɖa aɖe me be: “Mena wonya wò ŋkɔ la.”—Yohanes 17:26.\nYesu yɔ Yehowa be “Mawu vavã ɖeka la” elabena Yehowae nye Wɔla la. (Yohanes 17:3) Yesu gblɔ be: ‘Ðe miexlẽe kpɔ bena, ame si wɔ ame le gɔmedzedzea me ke la, atsu kple asi wòwɔ woe o mahã?’ (Mateo 19:4) Yesu gblɔ hã be: “Mawu nye Gbɔgbɔ.” (Yohanes 4:24) Eya ta míate ŋu akpɔ Mawu o.—2 Mose 33:17-20.\nNu kae Mawu di tso mía si?\nEsi ame aɖe bia Yesu be se kae nye gãtɔ wu mahã la, eɖo eŋu be: “Gbãtɔe nye, ‘Oo Israel, see, Yehowa mía Mawu la, Yehowa ɖeka koe, eye ele be nàlɔ̃ Yehowa wò Mawu, kple wò dzi blibo kple wò luʋɔ blibo kple wò tamesusu blibo kpakple wò ŋusẽ blibo.’ Eveliae nye esi, ‘Ele be nàlɔ̃ hawòvi abe wò ŋutɔ ɖokuiwò ene.’”—Marko 12:28-31.\nAlekee míate ŋu aɖee afia be míelɔ̃ Mawu?\nYesu gblɔ be: “Melɔ̃ Fofo la.” Aleke wòɖe eƒe lɔlɔ̃ na eyama fiae? Egblɔ be: “Abe ale si tututu Fofo la de se nam be mawɔ ene la, nenemae mele ewɔm.” (Yohanes 14:31) Egblɔ hã be: “Mewɔa nu siwo dzea eŋu ɣesiaɣi.” (Yohanes 8:29) Míate ŋu adze Mawu ŋu to nusɔsrɔ̃ tso eyama ŋu me. Esime Yesu nɔ gbe dom ɖa ɖe eƒe nusrɔ̃lawo ta ɣeaɖeɣi la, egblɔ be: “Esiae nye agbe mavɔ la: be woanɔ wò, Mawu vavã ɖeka la, . . . ŋuti sidzedze xɔm.”—Yohanes 17:3; 1 Timoteo 2:4.\nAleke míate ŋu awɔ asrɔ̃ nu tso Mawu ŋu?\nMɔ ɖeka si dzi míato anya Mawue nye to ŋkuléle ɖe nu siwo wòwɔ ŋu me. Le kpɔɖeŋu me, Yesu gblɔ be: “Milé ŋku ɖe dziƒoxewo ŋu nyuie, elabena womeƒãa nu alo ŋea nu, alo ƒoa nuwo nu ƒu ɖe nudzraɖoƒewo o; ke hã, mia Fofo si le dziƒo la nyia wo. Ðe miexɔ asi sãsãsã wu wo oa?” Yesu ƒe nya siawo gɔme ɖe? Mele be míaɖe mɔ dzimaɖitsitsi ɖe míaƒe ŋutilãmenuhiahiãwo ŋu naxe mɔ na mí be míagasubɔ Mawu o.—Mateo 6:26-33.\nMɔ nyuitɔ si dzi míato asrɔ̃ nu tso Yehowa ŋue nye to eƒe Nya, Biblia la, sɔsrɔ̃ me. Yesu yɔ Ŋɔŋlɔawo be “Mawu ƒe nya la.” (Luka 8:21) Yesu gblɔ na Mawu be: “Wò nya la nye nyateƒe.”—Yohanes 17:17; 2 Petro 1:20, 21.\nYesu kpe ɖe amewo ŋu wosrɔ̃ nyateƒe si ku ɖe Yehowa ŋu. Yesu ƒe nusrɔ̃lawo dometɔ ɖeka gblɔ tso eyama ŋu be: “Ðe míaƒe dzi menɔ dzo lém le mía me, esi wònɔ nu ƒom na mí le mɔa dzi, henɔ Ŋɔŋlɔawo me ɖem na mí tsitotsito oa?” (Luka 24:32) Hafi míate ŋu asrɔ̃ nu tso Mawu ŋu la, ele be míabɔbɔ mía ɖokui, alɔ̃ faa be ame bubuwo nafia nu mí. Yesu gblɔ be: “Ne mietrɔ hezu abe ɖevi suewo ene o la, miele yiyi ge ɖe dziƒofiaɖuƒe la me akpɔ o.”—Mateo 18:3.\nNu ka tae sidzedze Mawu naa ame kpɔa dzidzɔ?\nEhiã be míanya tameɖoɖo si le agbea ŋu, eye Mawu kpena ɖe mía ŋu be míanyae. Yesu gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mateo 5:3) Yehowa fiaa mɔ nyuitɔ si nu míanɔ agbe ɖo la mí. Yesu gblɔ be: “Dzidzɔtɔwoe nye ame siwo le Mawu ƒe nya la sem, eye wole edzi wɔm!”—Luka 11:28; Yesaya 11:9.\nKpɔ numeɖeɖe bubuwo le agbalẽ si nye Nuka Tututue Nye Biblia ƒe Nufiafia? * ƒe ta gbãtɔ me\n“Mena wonya wò ŋkɔ la.” —Yohanes 17:26\nMíate ŋu asrɔ̃ nu tso Yehowa ŋu to eƒe nuwɔwɔwo kple Biblia dzi\nƉoe Ɖe Amewo Ɖoe Ɖe Amewo Tso Mawu Vavã La Ŋu\nw08 2/1 axa 16-17


Hebritɔwo 5 - Holy Bible [Ewe Bible 1913] - (Heb 5)\nElabena nunɔlagã sia nunɔlagã, si wotsɔ tso amewo dome la, woɖoe anyi le amewo ta le Mawu ƒe dɔwo gome, bene wòatsɔ nunanawo kple numemewo ana le nuvɔ̃wo ta,\namesi ate ŋu ave ame manyanuwo kple mɔtrelawo nu, esi gbɔdzɔgbɔdzɔ le eya ŋutɔ hã ŋuti la ta,\neye esia ta wòle nɛ bena, abe alesi wòsa vɔ ɖe dukɔ ta ene la, nenema ke wòasa vɔ ɖe ye ŋutɔ ɖokui hã ta le nuvɔ̃wo ŋuti.\nNenema ke Kristo hã metsɔ ŋutikɔkɔe na eɖokui, bene wòanye nunɔlagã o: ke boŋ amesi gblɔ ne bena: „Vinye nènye, egbea medzi wò“ lae:\nabe alesi wogblɔ le afi bubua ɖe hã ene bena: „Wòe nye nunɔla yi ɖe mavɔmavɔ me le Melxizedek ƒe ɖoɖo la nu.“\nAmesi tso gbedodoɖawo kple kukuɖeɖewo le eƒe ŋutilã me nono ƒe ŋkekewo me hekpe ɖe ɣlidodo sesĩ kple aɖatsiwo ŋu va amesi te ŋu xɔe tso ku me la gbɔ, eye wòɖo toe le esi wòvɔ̃a Mawu la ŋuti;\neye wònye Vi wònye hafi, gake wòsrɔ̃ toɖoɖo le fu, siwo wokpe la me;\neye esi wowɔe blibo la, ezu agbexɔxɔ mava ƒe gɔmeɖola na amesiwo katã ɖoa toe,\namesi Mawu yɔ be nunɔlagã le Melxizedek ƒe ɖoɖo la nu.\nNusiawo ŋutie nya geɖe le mía si be, míagblɔ, eye wo gɔmeɖeɖefia nye do, le esi míenye kuviatɔwo le nyasese me la ŋuti.\nElabena ele na mi be, mianye nufialawo le ɣeyiɣi la ƒe didi nu; gake egahiã mí be, woagafia nusiwo nye Mawu ƒe nyawo ƒe gɔmedzenuwo mi, eye míezu abe amesiwo gahiã notsi ko, eye menye nuɖuɖu sesẽ o la ene.\nElabena amesiame, si nɔa notsi nom la, menya naneke le dzɔdzɔenyenye ƒe nya ŋuti o; elabena vidzie ko wònye.


Agbemeŋutinya: Míekpɔ Mawu Ƒe Amenuveve Teƒe Le Mɔ Geɖe Nu | Douglas Guest\nGBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nAbe ale si Douglas Guest gblɔe ene\nESI tɔnye, si ŋkɔe nye Arthur Guest, nye ɖekakpui si vɔ̃a Mawu ta la, edi vevie be yeava zu Metodisttɔwo ƒe nunɔla. Gake esi wòxlẽ Biblia Nusrɔ̃viwo ƒe agbalẽ eye wòte hadede kpli wo ko la, etrɔ eƒe susu. Exɔ nyɔnyrɔ le ƒe 1914 me esi wòxɔ ƒe 17. Xexemeʋa Gbãtɔ nɔ edzi yim ɣemaɣi, eye dziɖuɖua yɔe be wòava wɔ asrafodɔ. Esi wògbe be yemayi aʋa o ta la, wodrɔ ʋɔnui heka ɣleti ewo nɛ be wòatsɔ anɔ gaxɔ me le Kingston Gakpɔ si le Ontario, Canada, la me. Esi Papa do le gaxɔ me la, edze nyanyuikakadɔa (mɔɖeɖedɔa) wɔwɔ gɔme.\nLe ƒe 1926 me la, Papa ɖe Hazel Wilkinson. Hazel Wilkinson nɔ xɔ nyateƒea le ƒe 1908 me. Wodzim le April 24, 1931, dzi. Mí ame enee wodzi, eye nyee nye evelia. Yehowa subɔsubɔe nye nu vevitɔ na míaƒe ƒomea, eye ale si Papa dea bubu Biblia ŋui la wɔe be míawo hã míeva lɔ̃ Mawu ƒe Nyaa vevie. Ƒome bliboa kpɔa gome le tso aƒe me yi aƒe me subɔsubɔdɔa me ɖekae.—Dɔw. 20:20.\nABE ALE SI PAPA WƆE ENEA, NYEMEDE AKPA AÐEKE DZI O EYE MEWƆ MƆÐEÐEDƆA HÃ\nXexemeʋa Evelia fe ati le ƒe 1939 me, eye woɖo asi Yehowa Ðasefowo ƒe dɔa dzi le Canada le ƒe si kplɔe ɖo me. Wowɔa dulɔlɔ̃ kɔnuwo le dziɖuɖua ƒe sukuwo; wodoa gbe na aflaga, eye wodzia dukɔa ƒe hawo hã. Ne ɣeyiɣia de be woawɔ kɔnu siawo la, wonyaa nye kple daanye, Dorothy, doa go le sukuxɔa me. Gbe ɖeka, esi míaƒe nufiala di be yeado ŋukpem ta la, egblɔ be menye vɔvɔ̃nɔtɔ; ewɔ nuku nam ŋutɔ. Esi míedo yina aƒe me gbe ma gbea, nye sukuhatiwo va dze dzinye eye wotutum ƒu anyi. Gake woƒe nuwɔwɔ ɖe ŋunye alea na megaɖoe kplikpaa wu tsã be “[maɖo] to Mawu abe dziɖula ene wu amewo.”—Dɔw. 5:29.\nLe July 1942 me, esi mexɔ ƒe 11 la, wonyrɔm ɖe tsi me le agble aɖe ƒe tsigo gã aɖe me mezu Yehowa subɔla. Meƒoa ɖokuinye ɖe mɔkeke mɔɖeɖedɔ (si míeyɔna fifia be kpekpeɖeŋu mɔɖeɖedɔ) la me le sukumɔkeɣiwo ƒe sia ƒe, eye mesea vivi nɛ ŋutɔ. Le ƒe aɖe mea, nye kple nɔviŋutsu etɔ̃ bubuwo míeyi ɖaɖe gbeƒã na atimulawo le nuto saɖeaga aɖe me le Ontario ƒe dziehe gome.\nMedze gbesiagbe mɔɖeɖedɔa wɔwɔ gɔme le May 1, 1949, dzi. Wonɔ xɔtudɔwo wɔm le alɔdzedɔwɔƒea ɣemaɣi, eye wokpem be maɖakpe asi ɖe dɔa ŋu. Le December 1, dzi la, mezu Canada Betel ƒomea me tɔ. Wode dɔ asi nam le agbalẽtaƒea eye mesrɔ̃ agbalẽtamɔ̃ gbadzatɔ zazã. Mewɔ zãdɔ kwasiɖa geɖe henɔ trakt si ƒo nu tso yometiti si me tom Yehowa ƒe amewo nɔ le Canada ŋu la tam.\nEmegbe, esi meva nɔ dɔ wɔm le Subɔsubɔ Dɔdzikpɔƒe si le alɔdzedɔwɔƒea la, mebia gbe gbe sia gbe mɔɖela siwo va alɔdzedɔwɔƒea kple susu be yewoato edzi aɖaɖe gbeƒã le Quebec, afi si wonɔ nɔviwo yome tim vevie le la. Wo dometɔ ɖeka ŋkɔe nye Mary Zazula si tso Edmonton, Alberta. Esi wònye be woa kple foa, Joe wogbe be yewomadzudzɔ Biblia-sɔsrɔ̃ o ta la, wo dzila siwo nye Orthodɔkstɔ dovevienuwo la nya wo do go le aƒe me. Wo ame evea siaa xɔ nyɔnyrɔ le June 1951 me, eye ɣleti ade megbea, wodze mɔɖeɖedɔa gɔme. Esi menɔ gbe biam mɔɖelaawo la, mekpɔ xɔse sẽŋu si gbegbe le Mary si, eye esia wɔ dɔ ɖe dzinye ŋutɔ. Megblɔ na ɖokuinye be, ‘Ne nu sia nu yi nyuiea, ɖetugbui siae maɖe.’ Míeɖe mía nɔewo le ɣleti asieke megbe, le January 30, 1954 dzi. Kwasiɖa ɖeka megbea, wokpe mí be míava xɔ hehe na nutome sue dzi kpɔkpɔ dɔa wɔwɔ, eye míesubɔ nutome sue aɖe si le Ontario ƒe dziehe gome le ƒe eve siwo kplɔe ɖo me.\nEsi gbeƒãɖeɖedɔa nɔ ta kekem le xexea me katã ta la, wokpe nɔviwo na dutanyanyuigbɔgblɔdɔa. Míesusui be esi míetea ŋu nɔa te ɖe ale si yame fana miamiamia le Canada le vuvɔŋɔli kple mu siwo ɖea fu na ame ale gbegbe le dzomeŋɔli nu ta la, ke míate ŋu akpe akɔ kple nɔnɔme madeamedzi ɖe sia ɖe si míado goe le afi sia afi si míasubɔ le. Míewu Gilead Sukua ƒe klass 27 lia nu le July 1956 me, eye kaka November naɖo la, míenɔ Brazil, dukɔ si me woɖo mí ɖo.\nDUTANYANYUIGBƆGBLƆDƆA WƆWƆ LE BRAZIL\nEsi míeɖo alɔdzedɔwɔƒe si le Brazil la, míedze Portugalgbe sɔsrɔ̃ gɔme. Esi míesrɔ̃ gbedoname kple dzeɖomɔnu kpuiwo kpakple miniti ɖeka ƒe kpɔɖeŋudzeɖonya si míatsɔ ana magazinewo vɔ la, míeƒo mía ɖokui ɖe gbeadzisubɔsubɔdɔa me. Wogblɔ na mí be ne aƒemenɔlaa tsɔ ɖe le eme la, míaxlẽ mawunyakpukpui siwo ƒo nu tso Mawu Fiaɖuƒea ŋu nɛ. Ŋkeke gbãtɔ si míeyi gbeadzi la, nyɔnu aɖe lé to ɖe gbedeasia ŋu nyuie, eya ta mexlẽ Nyaɖeɖefia 21:3, 4 nɛ; kasia, meku ƒenyi! Nutoa me ƒe dzoxɔxɔ memam haɖe o, eye esia ɖe fu nam ɣeyiɣi didi aɖe.\nMíaƒe anyigbamamae nye Campos dugã, afi si hame 15 le fifia. Esi míeɖo afi ma la, saɖeagaƒuƒoƒo ɖeka pɛ kple dutanyanyuigblɔlawo ƒe aƒe ɖeka koe nɔ anyi. Nɔvinyɔnu enee nɔ aƒea me; woawoe nye: Esther Tracy, Ramona Bauer, Luiza Schwarz kple Lorraine Brookes (si nye Wallen fifia). Dɔ si mewɔna le aƒea mee nye nunyanya kple nakedidi na míaƒe nuɖaɖa. Le Dzoɖagbe fiẽ aɖe me esi míewu míaƒe Gbetakpɔxɔ Nusɔsrɔ̃a nu vɔ la, amedzro aɖe si míenɔ kpɔm na o va dze mí. Srɔ̃nye dra ɖe zikpui lɔbɔɔa me eye míenɔ dze ɖom tso ŋkekea me nudzɔdzɔwo ŋu. Esi wòkɔ ta dzi be yeatso la, kasia da aɖee nye ema do si na zi tɔ le xɔa me va de asi na esime mewui!\nEsi míesrɔ̃ Portugalgbea ƒe ɖeka vɔ la, woɖom nutome sue dzikpɔla. Míenɔ agbe tsɛ le kɔƒenutoawo me—elektrikkaɖi menɔ anyi o, míeɖoa aba ɖe anyigba mlɔa edzi, eye míedoa sɔwo alo ɖoa tasiaɖam tsɔ zɔa mɔe. Esi míeyi ɖawɔ ɖaseɖiɖidɔ tɔxɛ aɖe le anyigbamama si womede asi na hame aɖeke o me la, míeɖo keteke yi du aɖe si le tonutowo me eye míedze amedzrodzeƒe aɖe. Alɔdzedɔwɔƒea ɖo magazine 800 ɖe mí be míazã le gbeadzi. Eva hiã be míanɔ posudɔwɔƒea yim anɔ gbɔgbɔm zi gbɔ zi geɖe aɖafɔ aɖakago siwo me magazineawo le la katã ava míaƒe dzeƒea.\nLe ƒe 1962 me la, wowɔ Fiaɖuƒe Subɔsubɔ Suku le Brazil ƒe anyigbamama bliboa me na nɔviŋutsuwo kple nɔvinyɔnu dutanyanyuigblɔlawo. Wode dɔ asi nam be maɖafia nu le sukuawo dometɔ ɖe sia ɖe me, si wɔe be menɔ mɔzɔzɔ dzi ɣleti ade sɔŋ, gake nyemezɔ mɔa kple Mary o. Mefia nu le suku siwo wowɔ le Manaus, Belém, Fortaleza, Recife kple Salvador. Mewɔ ɖoɖo ɖe nutome gã takpekpe si míewɔ le Manaus ƒe fefewɔƒe xɔŋkɔa me ŋu. Tsi gã aɖe dza ɣemaɣi si lɔ ɖi kɔ ɖe tsi nonoawo me eye wòwɔe hã be takpekpea ƒe nuɖuƒea wɔ ba finyafinya. (Ɣemaɣi la, míeɖaa nu na vavalawo le takpekpewo me.) Mebia kpekpeɖeŋu tso asrafowo gbɔ, eye asrafomegã dɔmenyotɔ aɖe wɔ ɖoɖo wotsɔ tsi nono si ade na takpekpea valawo katã vɛ na mí eye wòdɔ asrafo aɖewo ɖa wova tu agbadɔ gã eve hena míaƒe dzodoƒea kple nuɖuƒea.\nEsi menɔ nye mɔzɔzɔa dzi la, Mary ya nɔ ɖase ɖim le nuto si me asitsala Portugalgbedolawo nɔ la me; gadidi kple asitsanyawo ko ŋue wolɔ̃a dzeɖoɖo tsoe. Esia wɔe be mete ŋu ɖo dze kple ame aɖeke tso Biblia me nyawo ŋu o; eya ta egblɔ na nɔvi siwo le Betel la dometɔ aɖewo be, “Anyigba ƒe teƒe si nyemadi kura be manɔ o ye nye Portugal.” Gake nukunya aɖe dzɔ! Eteƒe medidi o, míexɔ lɛta aɖe si me wobia tso mía si le be míayi aɖasubɔ le Portugal. Ɣemaɣi la, woɖo asi míaƒe dɔa dzi le dukɔ ma me, eye togbɔ be edze Mary kpo le gɔmedzedzea me hã la, míelɔ̃ xɔ dɔdeasia.\nSUBƆSUBƆ LE PORTUGAL\nMíeɖo Lisbon, Portugal, le August 1964 me. Portugal adzamekpovitɔwo (PIDE) nɔ mía nɔviwo yome tim vevie ɣemaɣi. Esi nɔnɔmea nɔ alea ta la, enyo be nɔvi aɖeke meva kpe mí o, eye míeƒo asa na kadodo kple Ðasefo siwo le dukɔa me. Míedze amedzrodzeƒe aɖe henɔ lalam be míaxɔ dukɔa me nɔnɔ ƒe mɔɖegbalẽvi. Esi míexɔ míaƒe visawo vɔ la, míehaya aƒe aɖe. Le January 1965 me la, míeva do ka kple alɔdzedɔwɔƒea mlɔeba. Ɣemaɣie nye zi gbãtɔ míede kpekpeawo le ɣleti atɔ̃ me, eye dzi dzɔ mí ŋutɔ!\nMíesee be kpovitɔwo nɔ mía nɔviwo ƒe aƒewo me tsam ŋkubiãtɔe gbe sia gbe. Eye esi wònye be kpovitɔwo nɔ Fiaɖuƒe Akpatawo túm ta la, míewɔa hamea ƒe kpekpewo le nɔviwo ƒe aƒe me. Wolé Ðasefo alafa geɖe yi kpovitɔwo ƒe dɔwɔƒe henɔ gbe biam wo. Wowɔ fu nɔviŋutsuwo koŋ kple susu be woaʋu go nɔvi siwo kpɔa kpekpeawo dzi la ƒe ŋkɔwo. Esia ta, nɔviwo va nɔ aƒemeŋkɔ ko yɔm na wo nɔewo, abe José alo Paulo ene, ke womeyɔa woƒe ƒomeŋkɔ na wo nɔewo o. Eya ta míawo hã míewɔe nenema.\nNu si nɔ vevie na mí ye nye mía nɔviwo ƒe gbɔgbɔmenuhiahiãwo gbɔ kpɔkpɔ. Mary ƒe dɔdeasie nye be wòatsɔ mɔ̃ aƒo Gbetakpɔxɔ Nusɔsrɔ̃nyatiwo kple agbalẽ bubuwo me nyawo ɖe stɛnsil alo pepa si wotsɔ taa kɔpi bubuwo la dzi.\nNYA NYUIA TA ƲIƲLI LE ƲƆNU\nLe June 1966 me la, ʋɔnunya vevi aɖe fɔ ɖe te le Lisbon. Wokplɔ Feijó Hame bliboa si me tɔwo le ame 49 la yi ʋɔnu le esi wode hame ƒe kpekpe si nu wode se ɖo la le aƒe aɖe me ta. Medzra nɔviawo ɖo nyuie ɖe ʋɔnudɔdrɔ̃a ŋu, eye mewɔ abe nyee nye senyala si atsɔ nya ɖe wo ŋu ene henɔ gbe biam wo ŋkubiãtɔe. Míenyae be womatso afia dzɔdzɔe na mí o, gake míeka ɖe edzi be esia anye ɖaseɖiɖi gã aɖe na amewo. Le ʋɔnua la, senyala si ʋli mía ta la yɔ Gamaliel si nɔ anyi le ƒe alafa gbãtɔ me ƒe nyawo tsɔ ƒo eƒe nyawo ta dzinɔameƒotɔe. (Dɔw. 5:33-39) Woka gaxɔmenɔɣi vovovowo na nɔvi 49-awo, tso ŋkeke 45 dzi va ɖo ɣleti atɔ̃ kple afã dzi, eye nyadzɔdzɔgbalẽwo ƒo nu tso ʋɔnudrɔ̃nyaa ŋu. Edzɔ dzi na mí ŋutɔ be senyala si ʋli mía ta dzinɔameƒotɔe la va nɔ Biblia srɔ̃m henɔ kpekpewo dem hafi wòva dɔ alɔ̃ le ku me.\nLe December 1966 me la, woɖom alɔdzedɔwɔƒea dzi kpɔla eye mezã ɣeyiɣi geɖe ɖe senyawo gbɔ kpɔkpɔ ŋu. Míewɔ nu sia nu si míate ŋui be míaʋli Yehowa Ðasefowo ƒe mawusubɔsubɔ ƒe ablɔɖe ta. (Flp. 1:7) Wova de míaƒe habɔbɔa agbalẽ me le se nu mlɔeba le December 18, 1974 dzi. Nɔviŋutsu Nathan Knorr kple Frederick Franz wotso habɔbɔa ƒe dɔwɔƒegã va Portugal be yewoakpɔ dzidzɔ kpli mí le takpekpe tɔxɛ si ame geɖe maŋlɔ be o, si míewɔ le Oporto kple Lisbon la me; ame 46,870 ye de takpekpe ma.\nYehowa na gbeƒãɖeɖedɔa keke ta yi ƒukpo geɖe siwo dzi wodoa Portugalgbe le, siwo dome Azores, Cape Verde, Madeira kpakple São Tomé kple Príncipe hã le dzi. Dɔa dzi ɖe edzi kabakaba ale gbegbe be eva hiã be woakeke míaƒe alɔdzedɔwɔƒea ɖe enu le ƒe 1988 me. Le April 23 lia dzi la, Nɔviŋutsu Milton Henschel va kpɔ xɔ yeyeawo ŋu kɔkɔ ƒe wɔnaa dzi. Nɔvi 45,522 siwo de wɔnaa teƒe la kpɔ dzidzɔ ale gbegbe. Ewɔ dɔ ɖe ame dzi ŋutɔ be nɔviŋutsu kple nɔvinyɔnu 20 siwo wɔ dutanyanyuigbɔgblɔdɔa le Portugal kpɔ hã va wɔnaa teƒe.\nNUTEƑEWƆLAWO ƑE KPƆÐEŊUWO SƆSRƆ̃ ÐE VI NA MÍ\nHadede kple nɔvi wɔnuteƒewo ɖe vi geɖe na mí le agbe me. Esi menɔ Nɔviŋutsu Theodore Jaracz ŋu míeyi ɖasrã alɔdzedɔwɔƒe aɖe kpɔ la, mesrɔ̃ nu vevi aɖe. Ehiã be alɔdzedɔwɔƒea nakpɔ nya sesẽ aɖe gbɔ eye Alɔdzekɔmitia me tɔwo wɔ nu sia nu si woate ŋui, gake gbeɖegbeɖea koe. Nɔviŋutsu Jaracz na woƒe dzi dze eme esi wògblɔ na wo be: “Fifia, ɣeyiɣia de be míaɖe mɔ na gbɔgbɔ kɔkɔea wòawɔ eƒe dɔ.” Ƒe gbogbo aɖewoe nye esi va yi la, nye kple srɔ̃nye Mary míeɖi tsa yi Brooklyn eye míebɔ ha kple Nɔviŋutsu Franz kple nɔvi bubu aɖewo le fiẽsi aɖe me. Esi míebia tso Nɔviŋutsu Franz si be wòagblɔ nu si kpe ɖe eŋu wòte ŋu le Yehowa subɔm ƒe geɖee nye esia la, egblɔ be: “Aɖaŋu si maɖoe nye be: Nɔ Yehowa ƒe habɔbɔa ƒe akpa si le anyigba dzi la ŋu le ɣeyiɣi nyuiwo kple ɣeyiɣi madeamedziwo siaa me. Habɔbɔ sia ɖeɖe koe le dɔ si Yesu de se na eƒe nusrɔ̃lawo be woawɔ la wɔm, si nye gbeƒãɖeɖe Mawu Fiaɖuƒe ŋuti nya nyuia!”\nNenema tututue nye kple srɔ̃nye míewɔ, eye míekpɔ dzidzɔ geɖe. Míeɖoa ŋku alɔdzedɔwɔƒe siwo míeyi ɖasrã kpɔ la dzi kple dzidzɔ. Sasrãkpɔ mawo na mɔnukpɔkpɔ mí míekafu nɔvi tsitsiwo kple sɔhɛwo siaa ɖe subɔsubɔdɔ si wɔm wole na Yehowa nuteƒewɔwɔtɔe la ta, eye míedea dzi ƒo na wo be woayi edzi alé mɔnukpɔkpɔ tɔxɛ si su wo si be woasubɔ Yehowa la me ɖe asi.\nƑeawo va yi kabakaba, eye mí ame evea siaa míexɔ ƒe 80 kple edzivɔ fifia. Mary le lãmesẽkuxi geɖewo me tom. (2 Kor. 12:9) Nɔnɔme sesẽwo na míaƒe xɔse ganyo ɖe edzi eye wodo ŋusẽ tame si míeɖo kplikpaa be míalé nuteƒewɔwɔ me ɖe asi. Ne míede ŋugble le nu siwo me míeto le agbe me ŋu la, míekpɔnɛ dzea sii kɔtɛ be Yehowa ve mía nu le mɔ geɖe ŋutɔ nu. *\n^ mm. 29 Esime wonɔ asi trɔm le nyati sia ŋu na tata la, Nɔviŋutsu Douglas Guest si wɔ nuteƒe na Yehowa la dɔ alɔ̃ le ku me le October 25, 2015 dzi.\nƔeyiɣiawo Katã Ƒe Subɔsubɔdɔa—Yayra Siwo Mekpɔ Tso Eme\nMekpɔ Yayra Geɖe Le Mawu Subɔsubɔ Me


Wokpɔ Ablɔɖe Tso Kluvinyenye Me—Le Biblia Ƒe Ɣeyiɣiwo Me Kple Egbea Siaa\nNYATI SI LE AKPAA DZI Nunana Si Ðeke Mesɔ Kplii O\nNYATI SI LE AKPAA DZI Mawu Ƒe Nunana Gãtɔ Kekeake—Nu Ka Tae Wòxɔ Asi Ŋutɔ?\nNYATI SI LE AKPAA DZI Aleke Wòle Be Nàwɔ Nu Ðe Mawu Ƒe Nunana Gãtɔ Kekeake La Ŋu?\nÐe Wobia Tso Kristotɔwo Si Be Woagaɖe Srɔ̃ Oa?\nWokpɔ Ablɔɖe Tso Kluvinyenye Me—Le Blema Kple Egbea Siaa\nNunana Amewo Nana Wokpɔa Dzidzɔ\nAleke Yesu Ƒe Vɔsa Nye “Tafe Na Ame Geɖewo”?\nGbetakpɔxɔ | No. 2 2017\nGBE BUBU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bulgarian Cambodian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nWokpɔ ga geɖe le kluvisitsatsa si yi edzi le Afrika kple Amerika dukɔwo dome la me\nWokplɔ Blessing * yi Europa eye wodo ŋugbe nɛ be ava nye ɖawɔla le afi ma. Gake le afi ma la, wozi edzi wòzu gbolo le esi woƒoe atraɖii ŋkeke ewo hedo ŋɔdzi nɛ be yewoatu nu kple eƒe ƒomea le wo de ta.\nAle si woléa kluviwo le Egipte la ƒe nɔnɔmetata\nWodi tso Blessing si be wòakpɔ ga home si nye euro 200 va ɖo 300 zã sia zã atsɔ axe fe si nye euro 40,000 si wogblẽ ɖe eŋu hafi wòva ɖo yevuwo de. * Blessing gblɔ be: “Zi geɖe la mebua ale si mawɔ asi ŋu gake mevɔ̃na na nu si woava tu kple nye ƒomea. Mexaxa ŋutɔ.” Menye Blessing ɖeka koe le nɔnɔme sia me o, ame siwo ade miliɔn ene ye nye ame siwo wowɔ gbolowoe le xexea me godoo.\nAnɔ ƒe 4,000 aɖewoe nye esia la, ɖekakpui si ŋkɔe nye Yosef nɔviwo lée dzra. Eva zu kluvi le Egiptetɔwo ƒe amegã aɖe ƒe me. Womewɔ fu Yosef ya le gɔmedzedzea me abe Blessing ene o. Gake esi wògbe eƒe aƒetɔ srɔ̃ ƒe ahiãnyawo ta la, etso enu madzemadzee be edi be yeadɔ ye gbɔ sesẽe. Wode ga Yosef eye wodee gaxɔ me.—1 Mose 39:1-20; Psalmo 105:17, 18.\nYosef zu kluvi le blema; Blessing ya zu kluvi le míaƒe ɣeyiɣia me. Yosef kple Blessing siaa nye ame siwo wowɔ kluviwoe to kluvisitsatsa si me amegbetɔwo va zua adzɔnu si me wokpɔa ga tsoe me.\nAƲAWƆWƆ NANA WOLÉA AMEWO KLUVII\nAʋawɔwɔ koŋ ye nye mɔ bɔbɔetɔ si dzi dukɔwo tona léa kluviwo. Wogblɔ be Egipte Fia Thutmose III lé ame 90,000 kluvii le aʋa aɖe si wòho ɖe Kanaan ŋu la me. Egiptetɔwo na kluvi siawo wɔ dɔ le woƒe tomenukuƒewo, wona wotu trɔ̃xɔwo eye woɖe tsimɔwo.\nLe Roma Fiaɖuƒea ƒe dziɖuɣi la, aʋawɔwɔe nana wokpɔa kluvi geɖe eye ne wodi be kluviwo nasu yewo si la, wohoa aʋa ɖe dukɔ bubuwo ŋu. Wobu akɔnta be le ƒe alafa gbãtɔ me la, ame siwo nɔ Roma du bliboa me ƒe afã nye kluviwo. Egiptetɔwo kple Romatɔwo wɔ fu woƒe kluvi geɖewo vevie ŋutɔ. Le kpɔɖeŋu me, kluvi siwo wɔa dɔ le Romatɔwo ƒe tomenukuƒewo menɔa agbe wòdea ƒe 30 o.\nEsi ɣeyiɣiawo va nɔ yiyim la, nuwo va gblẽ ɖe edzi boŋ. Tso ƒe alafa 16 va ɖo 19 lia me la, kluvisitsatsa si yi edzi le Afrika kple Amerika dukɔwo domee nye nu si me wokpɔ ga geɖe le wu. Le akɔnta aɖe si habɔbɔ aɖe (UNESCO) bu nu la, ‘wolé ŋutsuwo, nyɔnuwo kple ɖevi siwo ade miliɔn 25 va se ɖe miliɔn 30 la dzra.’ Wogblɔ be ame akpe geɖe ku esime wokplɔ wo to Atlantik-ƒua dzi yina. Olaudah Equiano si nye agbetsilawo dometɔ ɖeka gblɔ be: “Nyɔnuwo ƒe ɣli kple ame siwo nɔ kukum ƒe ŋeŋe la nye nu ɖivɔvɔ̃ ale gbegbe be wowu gbɔgblɔ.”\nNublanuitɔe la, menye ɣeyiɣi siwo va yi me koe wowɔ amewo kluviwo le o. Dukɔwo Dome Dɔwɔlawo ƒe Habɔbɔ gblɔ be, ŋutsuwo, nyɔnuwo kple ɖevi siwo ade miliɔn 21 lae wɔa dɔ abe kluvi siwo woxea fe sue aɖe ko na alo womexea fe aɖeke na o ene. Ame siwo nye kluviwo egbea wɔa dɔ le tomenukuƒewo, avɔlɔ̃ƒewo, kpetsoƒewo, bubuwo nye gbolowo le gbolowɔƒewo eye ɖewo wɔa dɔ na amewo le woƒe aƒewo me. Togbɔ be se meɖe mɔ ɖe eŋu o hã la, edze abe dzidzim ɖe edzi koe wòle ene.\nAme miliɔn gbogbo aɖewo ganye kluviwo\nTagbɔsesẽ le kluviwo ŋu wɔe be wo dometɔ geɖe wɔa avu be woana ablɔɖe yewo. Le ƒe alafa gbãtɔ Do Ŋgɔ Na Yesu (D.Y.) me la, yivuwɔla si ŋkɔe nye Spartacus kple kluvi 100,000 mekpɔ dzidzedze le aglã si wodze ɖe Roma ŋu la me o. Le ƒe alafa 18 lia me la, kluvi siwo nɔ Karib-ƒukpo si nye Hispaniola dzi la dze aglã ɖe woƒe aƒetɔwo ŋu. Ŋuta si wosẽ le kluviwo ŋu le foŋfoŋgblewo me kutɔkutɔe la wɔe be dukɔmeviʋa si xɔ ƒe 13 la dzɔ si na dukɔ si nye Haiti xɔ ɖokuisinɔnɔ le ƒe 1804 me.\nIsrael-viwo ƒe ʋuʋu le Egipte tso kluvinyenye me lae nye esi dze edzi wu le ŋutinya me. Anɔ eme be ame miliɔn etɔ̃ si nye dukɔ blibo lae wona ablɔɖee le Egipte. Wodze na ablɔɖe sia. Biblia ɖɔ nɔnɔme si me wonɔ le Egipte be: “Wokpe fu le nɔnɔme sesẽwo me le kluvidɔ ɖe sia ɖe ƒomevi wɔwɔ me.” (2 Mose 1:11-14) Farao aɖe gɔ̃ hã de se be woawu vidzĩwo ale be woaɖe Israel-viwo ƒe agbɔsɔsɔ dzi akpɔtɔ.—2 Mose 1:8-22.\nAsiɖeɖe le Israel-viwo ŋu be woadzo le Egiptetɔ siwo wɔ ŋlɔmi le wo ŋu ƒe anyigba dzi la le etɔxɛ elabena Mawu ŋutɔe xɔ na wo. Mawu gblɔ na Mose be: “Menya fu siwo kpem wole la nyuie. Eya ta maɖi ayi aɖaɖe wo.” (2 Mose 3:7, 8) Va se ɖe egbea la, Yudatɔwo ɖua Ŋutitotoŋkekenyuia ƒe sia ƒe tsɔ ɖoa ŋku nudzɔdzɔ ma dzi.—2 Mose 12:14.\nKLUVINYENYE NU AYI MLƆEBA\nBiblia gblɔ be: “Le Yehowa mía Mawu gbɔ la, nu madzɔmadzɔ, . . . aɖeke meli o” eye wòka ɖe edzi na mí be Mawu metrɔ o. (2 Kronika 19:7; Malaki 3:6) Mawu dɔ Yesu be, wòaɖe “gbeƒã ablɔɖe na ame siwo woɖe aboyoe” ne wòana “ablɔɖe ame siwo wote ɖe anyi.” (Luka 4:18) Ðe esia fia be woana ablɔɖe kluvi ɖe sia ɖea? Menye nenemae o. Wodɔ Yesu ɖa be wòana ablɔɖe amewo tso nu vɔ̃ kple ku ƒe kluvinyenye me. Yesu gblɔ emegbe be: “Nyateƒe la ana ablɔɖe mi.” (Yohanes 8:32) Egbea gɔ̃ hã, nyateƒe si Yesu fia amewo la na ablɔɖe ame geɖe le mɔ geɖe nu.—Kpɔ aɖaka si nye “ Ekpɔ Ablɔɖe Tso Kluvinyenye Ƒomevi Bubu Aɖe Me.”\nLe nyateƒe me la, Mawu kpe ɖe Yosef kple Blessing ŋu wodo le kluvinyenye me le mɔ vovovowo nu. Àkpɔ Yosef ƒe ŋutinya wɔdɔɖeamedzia le Biblia me le Mose Ƒe Agbalẽ Gbãtɔ ta 39 va ɖo 41. Mɔ si nu Blessing hã kpɔ ablɔɖe le la le etɔxɛ.\nEsi wonya Blessing le Europa dukɔ aɖe me la, eyi Spain. Edo go Yehowa Ðasefowo le afi ma eye wodze Biblia sɔsrɔ̃ kplii. Esi wòdi be yeaɖɔ nuwo ɖo ta la, edi dɔ eye wòɖe kuku na aƒenɔ si gbɔ wònɔ va yi la be wòaɖe ga si yexena nɛ ɣleti sia ɣleti la dzi akpɔtɔ na ye. Gbe ɖeka Blessing ƒe aƒenɔ ƒo ka nɛ. Egblɔ nɛ be yedi be yeatsɔ fe si wònyi le ye ŋu la akee ne wòatsɔ yeƒe nu vɔ̃wo ake ye. Nu ka gbɔe esia tso? Yehowa Ðasefowo dze Biblia sɔsrɔ̃ gɔme kple eya hã! Blessing gblɔ be: “Nyateƒea naa ablɔɖe ame le mɔ wɔnukuwo nu.”\nTagbɔsesẽnu siwo wowɔ ɖe Israel-viwo ŋu le Egipte la ɖu dzi na Yehowa Mawu ale gbegbe; nenemae kee wògasena le eɖokui me tso nu madzɔmadzɔ siwo wɔm wole egbea ŋu. Nyateƒeae nye be hafi woate ŋu aɖe kluvinyenye ɖe sia ɖe ƒomevi ɖa la, ebia be woawɔ tɔtrɔ gã aɖewo le amegbetɔwo dome. Ke hã Mawu do ŋugbe be yeawɔ tɔtrɔ mawo. “Míele dziƒo yeye kple anyigba yeye, siwo me dzɔdzɔenyenye anɔ la, lalam le eƒe ŋugbedodo la nu.”—2 Petro 3:13.\n^ mm. 2 Míetrɔ ŋkɔa.\n^ mm. 3 Ɣemaɣi la euro la kple Amerikatɔwo ƒe dɔlar de sɔsɔ ge.\nEkpɔ Ablɔɖe Tso Kluvinyenye Ƒomevi Bubu Aɖe Me\nAlonso nye kluvi le mɔ bubu aɖe nu. Esime wònye ɖekakpuia, eva zu kluvi na kokein kple herɔin siwo nye atike muamewo. Alonso gblɔ be, “Be mate ŋu akpɔ ga atsɔ nɔ atike muamewo ƒlem la, meva zu nu vlo wɔla eye medzraa atike muamewo. Togbɔ be mebia kpekpeɖeŋu tso dɔwɔƒe vovovo ene siwo kpena ɖe ame ŋu be wòadzudzɔ atike muame zazã hã la, nyemete ŋu dzudzɔ o. Kpovitɔwo lém mlɔeba eye menɔ gaxɔ me ƒe ene.”\nEsi Alonso zu kluvi na atike muamewo ƒe 30 sɔŋ megbe la, Yehowa Ðasefowo va te Biblia sɔsrɔ̃ kplii. Biblia me gbedeasia wɔ dɔ ɖe edzi ale gbegbe be wòɖoe be yeaɖe asi le numame ma ŋu. Egblɔ be: “Nyemete ŋu nɔ asi ɖem le eŋu o ƒe geɖe. Ke hã, Yehowa Mawu kpe ɖe ŋunye meɖu aʋa sia dzi.”—Psalmo 55:22.\nAlonso gblɔ be: “Ne srɔ̃nye kpɔ ale si gbegbe metrɔe la, edzɔa dzi nɛ ŋutɔ. Nyemate ŋu ada akpe na Yehowa ɖe ale si wòkpe ɖe ŋunye meɖu numame si nɔ nye agbe dome gblẽm dzi la ta wòade edeƒe o. Ne menye eyae kpe ɖe ŋunye oa, makpɔtɔ anye kluvi loo alo ne meku gɔ̃ hã.”\n“Eƒe Mɔwo Katã Dzɔ”\nAleke Mawu ƒe dzɔdzɔenyenye nye nɔnɔme lédziname aɖe ŋutɔ?\nNo. 2 2017 | Àlɔ̃ Axɔ Mawu Ƒe Nunana Gãtɔ Kekeake La?\nGBETAKPƆXƆ No. 2 2017 | Àlɔ̃ Axɔ Mawu Ƒe Nunana Gãtɔ Kekeake La?\nNu Ka Tae Mawu Ðea Mɔ Ŋusẽtɔwo Tea Ame Gblɔewo Ðe Anyi?\n“Ablɔɖe Vavãtɔ Su Asinye Mlɔeba”


1 Mose 29 | Biblia Le Internet Dzi | Xexe Yeye Gɔmeɖeɖe\nYakob do go Rahel (1-14)\nYakob lɔ̃ Rahel (15-20)\nYakob ɖe Lea kple Rahel (21-29)\nViŋutsu ene siwo Lea dzi na Yakob: Ruben, Simeon, Lewi kple Yuda (30-35)\n29 Emegbe Yakob yi eƒe mɔzɔzɔa dzi eye wòva ɖo Ɣedzeƒetɔwo ƒe anyigba dzi. 2 Eye wòkpɔ vudo aɖe le gbea dzi, eye alẽha etɔ̃ tsyɔ akɔ anyi ɖe afi ma le vudoa gbɔ, elabena vudo ma mee wokua tsi le na lãhawo wonona. Ke kpe gã aɖe le vudoa nu. 3 Ne woƒo lãhawo katã nu ƒu ɖe afi ma vɔ la, womlia kpe la ɖa le vudoa nu, eye wonaa tsi alẽhaawo, emegbe wogamlia kpe la ɖoa vudoa nu. 4 Yakob bia wo be: “Nɔvinyewo, afi kae mietso?” Woɖo eŋu be: “Míetso Haran.”+ 5 Eye wòbia wo be: “Miedze si Laban,+ si nye Nahor+ ƒe tɔgbuiyɔvia?” Woɖo eŋu be: “Míedze sii.” 6 Eye wògabia wo be: “Eli sesĩea?” Woɖo eŋu be: “Eli sesĩe. Kpɔ ɖa, vianyɔnu Rahel+ ye nye ema kplɔ alẽwo gbɔnae!” 7 Eye wògagblɔ be: “Ɣeɖota koe nye esia. Ɣeyiɣi mede haɖe be miaƒo lãhawo nu ƒu o ɖe! Mina tsi alẽawo, emegbe miana woagaɖu gbe.” 8 Woɖo eŋu be: “Mɔɖeɖe meli be míawɔ esia o, va se ɖe esime woƒo lãhawo katã nu ƒu, eye womli kpe la ɖa le vudoa nu. Ema megbe ko hafi míenaa tsi alẽawo.” 9 Esi wògale nuƒoƒo dzi kpli wo la, Rahel kplɔ fofoa ƒe alẽwo vɛ, elabena alẽkplɔla wònye. 10 Esi Yakob kpɔ dadaa nɔvi Laban ƒe vi Rahel kple nyruia Laban ƒe alẽawo la, enumake Yakob te ɖe vudoa ŋu, mli kpea ɖa, eye wòna tsi nyruia Laban ƒe alẽawo wono. 11 Eye Yakob gbugbɔ nu na Rahel, eye Yakob wó avi. 12 Yakob gblɔ na Rahel be fofoa ƒe ƒometɔ yenye,* eye be Rebeka ƒe vie yenye. Eye nyɔnuvi la ƒu du yi ɖagblɔe na fofoa. 13 Esi Laban+ nya se nyruiayɔvi Yakob ŋu nya ko la, eƒu du yi ɖakpee. Eye wòkpla asi kɔ nɛ, gbugbɔ nu nɛ, eye wòkplɔe yi eƒe me. Eye wògblɔ nyaawo katã na Laban. 14 Laban gblɔ nɛ be: “Nyateƒee, nɔvinye kpamkpam nènye.”* Ale wònɔ egbɔ ɣleti ɖeka blibo. 15 Emegbe Laban gblɔ na Yakob be: “Esi nènye nye ƒometɔ*+ tae nàsubɔm dzodzroa? Gblɔe nam, nu kae anye wò fetu?”+ 16 Ke nyɔnuvi eve le Laban si. Tsitsitɔ ŋkɔe nye Lea, eye ɖevitɔ ŋkɔe nye Rahel.+ 17 Lea ƒe ŋkuwo le dɔ̃ɔ, ke Rahel ya dze tugbe, eye wònya kpɔ. 18 Rahel ƒe nu lé dzi na Yakob, eya ta egblɔ be: “Melɔ̃ be masubɔ wò ƒe adre ɖe viwònyɔnu ɖevitɔ Rahel ta.”+ 19 Eye Laban gblɔ be: “Enyo be matsɔe ana wò wu be matsɔe ana ŋutsu bubu. Nɔ gbɔnye.” 20 Eye Yakob subɔ ƒe adre ɖe Rahel ta,+ ke wole abe ŋkeke ʋɛ aɖewo ko ene nɛ, elabena elɔ̃e ale gbegbe. 21 Emegbe Yakob gblɔ na Laban be: “Tsɔ srɔ̃nyea nam ne manɔ anyi kplii, elabena nye ŋkekewo de.” 22 Ale Laban ƒo afi ma ŋutsuwo katã nu ƒu, eye wòɖo kplɔ̃. 23 Ke esi zã do la, ekplɔ via Lea boŋ yi nɛ, eye wòdɔ kplii. 24 Laban tsɔ eƒe subɔvinyɔnu Zilpa hã na via Lea be wòasubɔe.+ 25 Ke esi ŋu ke la, Yakob kpɔ be Lea boŋ ye! Eya ta ebia Laban be: “Nu kae nye esi nèwɔ ɖe ŋunye? Alo menye Rahel tae mesubɔ wò ɖo oa? Ke nu ka tae nèflum?”+ 26 Laban ɖo eŋu be: “Womewɔnɛ alea le mía gbɔ be woatsɔ ɖetugbui ɖevitɔ la ana woaɖe do ŋgɔ na tsitsitɔ o. 27 Ðu nyɔnu sia ƒe kwasiɖa la wu enu. Emegbe matsɔ nyɔnu kemɛa hã ana wò ale be nàgasubɔm ƒe adre ɖe eta.”+ 28 Yakob wɔe nenema, eye wòɖu nyɔnu sia ƒe kwasiɖa la wu enu, eye wòtsɔ vianyɔnu Rahel nɛ wòɖe. 29 Laban tsɔ eƒe subɔvinyɔnu Bilha+ hã na via Rahel, be wòasubɔe.+ 30 Eye Yakob dɔ kple Rahel hã, ke elɔ̃ Rahel wu Lea, ale wògasubɔe ƒe adre bubu.+ 31 Esi Yehowa kpɔe be womelɔ̃ Lea ƒe nya o la, ena wòfɔ fu,*+ ke Rahel ya tsi ko.+ 32 Ale Lea fɔ fu dzi viŋutsuvi, eye wòna ŋkɔe be Ruben,*+ elabena egblɔ be: “Esi Yehowa kpɔ xaxa si me mele la tae,+ eya ta srɔ̃nye alɔ̃m azɔ.” 33 Eye wògafɔ fu dzi viŋutsuvi eye wògblɔ be: “Esi Yehowa see be womelɔ̃m o tae wòtsɔ esia hã nam ɖo.” Eya ta ena ŋkɔe be Simeon.*+ 34 Eye wògafɔ fu dzi viŋutsuvi eye wògblɔ be: “Fifia ya srɔ̃nye aku ɖe ŋunye, elabena medzi viŋutsu etɔ̃ nɛ.” Eye wòna ŋkɔe be Lewi.*+ 35 Eye wògafɔ fu ake dzi viŋutsuvi eye wògblɔ be: “Fifia ya makafu Yehowa.” Eye wòna ŋkɔe be Yuda.*+ Emegbe edzudzɔ vidzidzi.\n^ Alo, “fofoa ƒe nyruiyɔvi yenye.”\n^ Egɔmeɖeɖe tẽe, “nye ƒu kple nye ŋutilãe nènye.”\n^ Egɔmeɖeɖe tẽe, “nɔvinye.”\n^ Egɔmeɖeɖe tẽe, “eʋu eƒe vidzidɔ.”\n^ Egɔmee nye “Kpɔ Ða, Ŋutsuvie.”\n^ Egɔmee nye “Ele Esem.”\n^ Egɔmee nye “Kukuɖeŋu.”\n^ Egɔmee nye “Kafukafu; Nu Si Woakafu.”


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Haitian Creole Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nYEHOWA, “dzidzɔ Mawu la,” kple Yesu Kristo, “dzidzɔtɔ la,” nya nusi nana wokpɔa dzidzɔ la nyuie wu amesiame. (Timoteo I, 1:11; 6:15, NW) Eyata mewɔ nuku o be woakpɔ nusi nana ame kpɔa dzidzɔ la le Mawu ƒe Nya, Biblia, me.—Nyaɖeɖefia 1:3; 22:7.\nLe Yesu ƒe Todzimawunya xɔŋkɔa me la, eƒo nu tso nusiwo nana wokpɔa dzidzɔ ŋu. Egblɔ be: ‘Dzidzɔtɔwoe nye amesiwo’ (1) tsia dzi ɖe woƒe gbɔgbɔmenuhiahiãwo ŋu, (2) le konyi fam, (3) nye ame fafawo, (4) dzɔdzɔenyenye ƒe dɔ kple tsikɔ le wuwum, (5) kpɔa nublanui na amewo, (6) ƒe dzi me dza, (7) léa avu, (8) yome wotina le dzɔdzɔenyenye ta, eye (9) wodzua wo hetia wo yome le ye ta.—Mateo 5:3-11. *\nÐe Yesu ƒe Nyaawo Sɔa?\nEhiã be woaɖe nya siwo Yesu gblɔ la dometɔ aɖewo ƒe nyateƒenyenye me vie. Amekae agbe be amesi nye ame fafa, nublanuikpɔla, kple avuléla, tso dzi dzadzɛ me la makpɔ dzidzɔ wu amesi nye dzikudola, gedila, kple tagbɔsesẽtɔ o?\nGake awɔ nuku na wò be woayɔ amesiwo dzɔdzɔenyenye ƒe dɔ kple tsikɔ le wuwum alo amesiwo le konyi fam la be dzidzɔtɔwo. Xexeame ƒe nɔnɔmewo ŋuti nukpɔsusu si sɔ le amesiawo si. ‘Woɖea hũ hexaa nu ɖe ŋunyɔnu siwo katã wole wɔwɔm’ le míaƒe ŋkekea me ŋu. (Xezekiel 9:4) Medoa dzidzɔ na wo o. Gake esi wòse tame si Mawu ɖo be yeava he dzɔdzɔenyenye ava anyigba dzi eye woawɔ nu kple amesiwo wote ɖe anyi la le dzɔdzɔenyenye me la, woƒe dzidzɔa gbã go.—Yesaya 11:4.\nAlesi amesiawo lɔ̃a nudzɔdzɔewɔwɔ hã wɔe be wofaa konyi ɖe alesi woa ŋutɔwo mete ŋu wɔa nudzɔdzɔe edziedzi o la ta. Esia fia be wotsi dzi ɖe woƒe gbɔgbɔmenuhiahiãwo ŋu. Amesiawo lɔ̃na be yewoakpɔ Mawu sinu be wòafia mɔ yewo, elabena wonyae be eya koe ate ŋu akpe ɖe amewo ŋu woaɖu woƒe gbɔdzɔgbɔdzɔwo dzi.—Lododowo 16:3, 9; 20:24.\nAmesiwo faa konyi, siwo dzɔdzɔenyenye ƒe dɔ kple tsikɔ wuna, eye wotsia dzi ɖe woƒe gbɔgbɔmenuhiahiãwo ŋu la nya alesi ƒomedodo nyui me nɔnɔ kple Wɔla la le vevie. Ƒomedodo nyui me nɔnɔ kple amegbetɔwo nana wokpɔa dzidzɔ, gake ƒomedodo nyui me nɔnɔ kple Mawu nana wogakpɔnɛ wu. Ẽ, esɔ be woayɔ amesiwo lɔ̃a dzɔdzɔenyenye vevie, amesiwo lɔ̃na faa xɔa Mawu ƒe mɔfiame, la be dzidzɔtɔwo.\nGake ɖewohĩ asesẽ na wò be nàxɔe ase be woayɔ ame aɖe si yome wotina hedzuna la be dzidzɔtɔ. Ke hã, anye nyateƒe, elabena Yesu ŋutɔe gblɔe. Le esia ta, aleke wòle be woase eƒe nyawo gɔmee?\nWoti Wo Yome Gake Wonye Dzidzɔtɔwo—Aleke Wòanya Wɔe?\nDe dzesii be Yesu megblɔ be dzudzu kple yometiti ŋutɔ nana wokpɔa dzidzɔ o. Egblɔ be: ‘Dzidzɔtɔwoe nye amesiwo yome woti le dzɔdzɔenyenye ta; ne wodzu mi, eye woti mia yome le tanye.’ (Mateo 5:10, 11) Eyata ne wodzu ame le esi wònye Kristo yomedzela ta kple le esi wònɔa agbe ɖe gɔmeɖose dzɔdzɔe siwo Yesu fia nu ta koe wòate ŋu akpɔ dzidzɔ.\nEsia ƒe kpɔɖeŋu dze le nusi dzɔ ɖe Kristotɔ gbãtɔwo dzi me. Sanhedrin, si nye Yudatɔwo ƒe ʋɔnudrɔ̃ƒegã la, me tɔwo ‘yɔ apostoloawo vɛ, ƒo wo, hede se na wo be woadzudzɔ nuƒoƒo le Yesu ƒe ŋkɔa dzi, heɖe asi le wo ŋu.’ Alekee apostoloawo wɔ nui? ‘Ke woawo la, wodzo le ʋɔnudrɔ̃lawo ŋku me kple dzidzɔ be, wobu wo be, wodze bena woado ŋukpe wo le eƒe ŋkɔ la ta. Eye gbesiagbe womedzudzɔ nufiafia kple nyanyuigbɔgblɔ fia le Yesu Kristo ŋuti le mawuxɔ me kple aƒe me o.’—Dɔwɔwɔwo 5:40-42; 13:50-52.\nApostolo Petro gakɔ nu me le kadodo si le dzudzu kple dzidzɔkpɔkpɔ dome ŋu. Eŋlɔ bena: “Ne wodzu mi le Kristo ƒe ŋkɔ ta la, [ke dzidzɔtɔwo mienye]; elabena ŋutikɔkɔe kple Mawu ƒe gbɔgbɔ la va dzudzɔ ɖe mia dzi; ame mawo gbɔ la wogblɔ busunya ɖe eŋuti, ke mia gbɔ la wokɔ eŋuti.” (Petro I, 4:14) Ẽ, abe Kristotɔ ene la, fukpekpe ɖe nu nyui wɔwɔ ta, togbɔ be fukpekpe mawo mevivia ame nu o hã la, hea dzidzɔ vɛ le enyanya be Mawu ƒe gbɔgbɔ kɔkɔea le megbe na ame ta. Alekee Mawu ƒe gbɔgbɔa do ka kple dzidzɔkpɔkpɔe?\nŊutilã ƒe Dɔwo loo alo Gbɔgbɔa ƒe Kutsetse\nAmesiwo ɖoa to Mawu be enye dziɖula dzie Mawu ƒe gbɔgbɔ kɔkɔea nɔna. (Dɔwɔwɔwo 5:32) Yehowa menaa eƒe gbɔgbɔa amesiwo kpɔa gome le “ŋutilã ƒe dɔwɔwɔwo” me o. Dɔ siawoe nye “matrewɔwɔ, ahasiwɔwɔ, makɔmakɔnyenye, hadzedze, trɔ̃subɔsubɔ, afakaka, kewɔwɔ, dzrewɔwɔ, ŋuʋaʋã, dɔmedzoedodowo, dzrehehewo, mamãwo, kɔmamãwo, dɔmevevi, hlɔ̃dodowo, ahamumuwo, aglotutuwo kple esia tɔgbewo.” (Galatiatɔwo 5:19-21) Nyateƒee, “ŋutilã ƒe dɔwɔwɔwo” dze ƒã le egbe xexeame. Ke hã, amesiwo wɔa wo la mekpɔa dzidzɔ vavãtɔ si nɔa anyi ɖaa la o. Ke boŋ, nu mawo wɔwɔ gblẽa ƒomedodo nyui si le ame kple eƒe ƒometɔwo, xɔlɔ̃wo, kple ame nyanyɛwo dome. Gawu la, Mawu ƒe Nya gblɔ be amesiwo ‘wɔa ale nusiawo la, manyi mawufiaɖuƒe la ƒe dome o.’\nTo vovo na esia la, Mawu naa eƒe gbɔgbɔa amesiwo ‘tsea gbɔgbɔa ƒe ku.’ Nɔnɔme siwo ƒo ƒu nye ku siae nye “lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, anukwaretɔnyenye, dɔmefafa, ɖokuidziɖuɖu.” (Galatiatɔwo 5:22, 23) Ne míeɖe nɔnɔme siawo fia la, míenaa nusiwo awɔe be ŋutifafa nanɔ mía kple amewo kpakple Mawu dome la va nɔa anyi, si hea dzidzɔ vavãtɔ vɛ. (Kpɔ aɖaka.) Vevietɔ wu la, to lɔlɔ̃, dɔmekɔkɔ, dɔmenyonyo, kple mawumenɔnɔme bubuwo ɖeɖe fia me la, míedoa dzidzɔ na Yehowa eye mɔkpɔkpɔ dodzidzɔname si nye agbe mavɔ nɔnɔ le Mawu ƒe xexe yeye si me dzɔdzɔenyenye anɔ me la sua mía si.\nAme Ŋutɔe Tiaa Dzidzɔkpɔkpɔ\nEsi Wolfgang kple Brigitte, siwo nye srɔ̃tɔwo le Germany, te Biblia sɔsrɔ̃ moveviɖoɖotɔe la, ŋutilãmenu geɖe siwo amewo buna be woawoe naa wokpɔa dzidzɔ la nɔ wo si. Wonye sɔhɛwo eye lãmesẽ hã nɔ wo ŋu. Wodoa awu xɔasiwo, nɔ aƒe dzeani aɖe me, eye dɔ nyui aɖe nɔ wo si wowɔna. Wozã woƒe ɣeyiɣi gbogbo aɖe ɖe ŋutilãmenu geɖewo didi vevie ŋu, ke hã, ema mehe dzidzɔ vavãtɔ vɛ na wo o. Gake le ɣeyiɣi aɖe megbe la, Wolfgang kple Brigitte va tia nu vevi aɖe. Wova te ɣeyiɣi geɖe zazã ɖe gbɔgbɔmenuwo didi ŋu vevie hedi mɔ siwo nu woato ate ɖe Yehowa ŋu wu. Eteƒe medidi o tiatia si wowɔ la na woƒe nɔnɔme va trɔ, si ʋã wo be woaɖe alesi wonɔa agbee la dzi akpɔtɔ ahazu mɔɖelawo, alo ɣeyiɣiawo katã ƒe Fiaɖuƒe nyanyuigblɔlawo. Egbea, wonye lɔlɔ̃nu faa dɔwɔlawo le Yehowa Ðasefowo ƒe alɔdzedɔwɔƒe le Germany. Tsɔ kpe ɖe eŋu la, wole Asiatɔwo ƒe gbe aɖe srɔ̃m be yewoatsɔe akpe ɖe amesiwo tso duta ŋu be woasrɔ̃ Mawu ƒe Nya, Biblia, me nyateƒea.\nÐe atsu kple asi sia kpɔ dzidzɔ vavãtɔa? Wolfgang gblɔ be: “Tso esime míete gbɔgbɔmenuwo didi vevie la, dzi le mía dzɔm ɖe edzi eye míaƒe dzi dze eme wu. Yehowa subɔsubɔ tso dzi blibo me hã wɔe be míaƒe srɔ̃ɖeɖe me kadodoa me sẽ ɖe edzi. Dzidzɔ nɔ míaƒe srɔ̃ɖeɖea me tsã ya, gake dɔ kple taɖodzinu siwo to vovo kurae nɔ mía si. Fifia ya míewɔ ɖeka hele taɖodzinu ɖeka minyam.”\nNukae Nana Ame Kpɔa Dzidzɔ?\nKpuie ko la: Ƒo asa na “ŋutilã ƒe dɔwɔwɔwo,” eye ‘nàtse Mawu ƒe gbɔgbɔa ƒe ku.’ Ne ame akpɔ dzidzɔ la, ke ele be wòadi vevie be yeanɔ ƒomedodo kplikplikpli me kple Mawu. Amesi dzea agbagba wɔe alea asɔ kple amesi Yesu ɖɔ be dzidzɔtɔ.\nEyata, mègaƒo nya ta vodadatɔe be yemate ŋu akpɔ dzidzɔ o. Anɔ eme be mele lãmesẽ nyui me fifia ya o alo be kuxiwo anɔ wò srɔ̃ɖeɖe me. Ðewohĩ dzilanyenye me viɖewo to miame na wò, alo ànɔ ʋiʋlim be yeakpɔ dɔ nyui aɖe awɔ. Ðewohĩ ga megale asiwò abe tsã ene o. Ke hã, lé dzi ɖe ƒo; mɔkpɔkpɔ megabu ɖe wò kura o! Mawu ƒe Fiaɖuƒe dziɖuɖua akpɔ kuxi siawo kple bubu geɖewo gbɔ. Le nyateƒe me la, eteƒe madidi o Yehowa Mawu awɔ ɖe eƒe ŋugbedodo si hakpala la gblɔ dzi be: “Wò fiaɖuƒe enye fiaɖuƒe mavɔ, . . . Èʋu wò asi me, eye nètsɔ nu gbagbewo katã ƒe nudidi ɖi ƒo na woe.” (Psalmo 145:13, 16) Abe alesi Yehowa subɔla miliɔn geɖe siwo le xexeame godoo ate ŋu aɖi ɖasee ene la, Yehowa ƒe ŋugbedodo sia si ŋu kakaɖedzi le la lelé ɖe susu me ana nàkpɔ dzidzɔ geɖe egbea.—Nyaɖeɖefia 21:3.\n^ mm. 3 Wotsɔ Helagbe me nya si nye ma·kaʹri·oi la dze nyagbɔgblɔ asieke siawo siwo woyɔna be dzidzɔnyawo la gɔmee. Le esi teƒe be woaɖe nya sia gɔme be “yayratɔwo,” abe alesi Biblia gɔmeɖeɖe aɖewo wɔe ene la, New World Translation kple Biblia gɔmeɖeɖe bubuwo, abe The Jerusalem Bible kple Today’s English Version ene, zã nya si sɔ wu be “dzidzɔtɔwo.”\nNusiwo Naa Dzi Dzɔa Ame\nLɔlɔ̃ ʋãa amewo be woawo hã woalɔ̃ wò.\nDzidzɔ doa ŋusẽ wò be nànɔ te ɖe kuxiwo nu.\nŊutifafa kpena ɖe ŋuwò be dzre aɖeke menɔa mia kple amewo dome o.\nDzigbɔgbɔ blewu ana dzi nanɔ dzɔwòm ne wole tewòm kpɔ gɔ̃ hã.\nDɔmekɔkɔ hea amewo ɖe ŋuwò.\nDɔmenyonyo na amewo ana woakpe ɖe ŋuwò ne èhiã kpekpeɖeŋu.\nAnukwaretɔnyenye ana nàka ɖe edzi be Mawu afia mɔ ye lɔlɔ̃tɔe.\nDɔmefafa ana wò dzi, susu, kple lãme hã afa.\nÐokuidziɖuɖu awɔe be wò vodadawo dzi aɖe akpɔtɔ.\nBe nàkpɔ dzidzɔ la, ehiã be nàkpɔ wò gbɔgbɔmenuhiahiãwo gbɔ\nƉoe Ɖe Amewo Ɖoe Ɖe Amewo Nusi Koŋ Nana Dzi Dzɔa Ame\nw04 9/1 axa 4-7


Ale si wò dɔgbo (ENS, si le amadede blɔ me) wɔa dɔ abe ahɔhɔ̃ ene\nAHƆHƆ̃ nenie le asiwò? Ne èɖo eŋu be “ɖeka” la, ke èɖo eŋu nyuie. Ke hã ahɔhɔ̃ ƒomevi aɖe gawɔa dɔ le wò ametia me. Ahɔhɔ̃menugbagbevi aɖewo wɔa dɔ nukutɔe ale gbegbe be dzɔdzɔmeŋutinunyalawo gblɔ be wole abe “ahɔhɔ̃ evelia” ene. Ahɔhɔ̃ evelia sia mele wò tago me o, ke boŋ wò ƒodo mee wòle. Woyɔnɛ le Eŋlisigbe me be enteric nervous system (ENS).\nEbia kutrikuku geɖe kple nuwɔwɔ aduadu hafi ŋutilãa natrɔ nuɖuɖu wòazu nunyiame. Eya ta enyo be wowɔ míaƒe ahɔhɔ̃a be wòaɖe asi le dɔ aɖewo ŋu na dɔgboa (ENS) be wòawɔ.\nTogbɔ be dɔgboa ƒe dɔwɔwɔ le bɔbɔe wu ahɔhɔ̃a tɔ hã la, ale si dɔgboa wɔa dɔe gɔmesese sesẽ. Wobu akɔnta be ahɔhɔ̃menugbagbevi miliɔn 200 va ɖo 600 ye le amegbetɔ me. Wowɔ ahɔhɔ̃menugbagbevi siawo siwo ƒe dɔwɔwɔ wɔ nuku la de dɔgboa me. Dzɔdzɔmeŋutinunyalawo xɔe se be ne ɖe ahɔhɔ̃ si le míaƒe tago me awɔ dɔ siwo dɔgboa (ENS) wɔna la, anye ne ahɔhɔ̃meka siwo le míaƒe tagoa me la atri akpa. Abe ale si agbalẽ si nye The Second Brain gblɔe ene la, “edea ametia dzi eye wòsɔ be dɔgboa nawɔ dɔ le eɖokui si.”\n“LÃMETSIWO ƑE DƆWƆƑE”\nHafi dɔgboa nate ŋu atu nuɖuɖu memie la, ke ele be lãmetsi siwo tututu hiã kple agbɔsɔsɔ siwo hiã la nadza ɖe teƒe siwo tututu wohiã le. Nufialagã Gary Mawe ɖɔ ale si dɔgboa tua nu siwo míeɖuna wòsɔ nyuie be enye “lãmetsiwo ƒe dɔwɔƒe.” Ale si lãmetsi vovovo siawo wɔa dɔe la gbɔ ame ƒe gɔmesese ŋu. Le kpɔɖeŋu me, lãmenugbagbevi tɔxɛ aɖewo le míaƒe dɔkaviwo me siwo dea dzesi nu vovovo siwo le nu si míeɖuna la me. Nyatakaka sia kpena ɖe dɔgboa ŋu be lãmetsi si sɔ pɛpɛpɛ nadza ɖe nuɖuɖua dzi be wòatu nyuie na ŋutilã be wòazã. Azɔ hã dɔgboa léa nanewo siwo le nuɖuɖua me la ƒe ŋusẽ nu eye wònana hã be lãmetsi siwo nana dɔgboa tua nuɖuɖu la wɔa dɔ nyuie.\nBu ale si nuɖuɖu wɔna tuna le dɔgboa me abe dɔwɔƒe gã aɖe ene ŋu kpɔ. Wò “ahɔhɔ̃ evelia” zãa lãmeka siwo le dɔgboa me tsɔ fiaa mɔ nuɖuɖua yia afi si wòatu wo le. Ale si dɔgboa wɔna tsɔa nuɖuɖu yinɛ be woatu la wɔ nuku. Wò “ahɔhɔ̃ evelia” ye fiaa mɔ nuɖuɖua le dɔgboa me yia afi si woatui le. Dɔgboa mezãa ŋusẽ kple tsɔtsɔme ɖeka tɔgbi ne ele nuɖuɖua tum o, ke boŋ ewɔa esia ŋu dɔ ɖe ale si nɔnɔmea bia nu be nuwo nazɔ nyuie.\nDɔgbo la gakpɔa dedienɔnɔnyawo gbɔ. Nugbagbevi siwo ate ŋu agblẽ nu le mía ŋu la le nu siwo míeɖuna me. Mewɔ nuku o be nugbagbevi siwo kpɔa ametia ta tso dɔlélewo si me ƒe alafa memama 70 va ɖo 80 la le míaƒe dɔ me! Ne èɖu nu manyomanyo aɖe la, dɔgboa kpɔa wò ametia ta enumake. Dɔgboa naa nyanya nu siwo kpɔa ametia ta be woawɔ nu kpata, woana nàtru loo alo wòana nàŋɔ mĩ.\nKADODO NYUI LE DƆGBOA KPLE AHƆHƆ̃A DOME\nTogbɔ be edze abe dɔgboa wɔa dɔ le eɖokui si hã la, eya kple susua wowɔa nu aduadu. Le kpɔɖeŋu me, dɔgboa wɔa nu vevi aɖe le lãmetsi siwo ɖoa nyatakaka ɖe susua le ɣeyiɣi si wòle be nàɖu nu kple nu agbɔsɔsɔ si wòle be nàɖu la ƒe dɔwɔwɔ me. Nugbagbevi siwo le dɔgboa me ɖoa nyatakaka ɖe susua ne èɖi ƒo eye woate ŋu ana nàdi be yeatru ne èɖu nu fũu akpa.\nHafi nàxlẽ nyati sia la, ɖewohĩ ède dzesii be wò susu kple dɔgboa ɖoa nyatakakawo ɖe wo nɔewo. Le kpɔɖeŋu me, ède dzesii be nuɖuɖu aɖewo siwo me ami le ɖuɖu nana dzi dzɔa wòa? Numekukuwo ɖee fia be wò dɔgboa ɖoa ‘nyatakaka si ana dzi nadzɔ wò’ la ɖe susua si wɔnɛ be dzi dzɔa wò. Ðewohĩ esia tae ame aɖewo ɖua nuɖuɖu aɖewo ƒomevi ne nu te ɖe wo dzi. Dzɔdzɔmeŋutinunyalawo le agbagba dzem be yewoakpɔe ɖa, ne anya wɔ be yewoana dɔgboa ŋutɔ nate ŋu ada blanuiléledɔ.\nDzeɖoɖomɔnu ƒe kpɔɖeŋu bubu si yia edzi le ahɔhɔ̃a kple dɔgboa dome ye nye esi woɖɔ be dɔmedzeagbo. Esia dzɔna nenye be dɔgboa mena ʋu sí to ƒodoa me o, alo ne susua xɔ dzo eye wòtsi dzimaɖi. Nu bubu si dzɔna ye nye dzigbɔtɔame elabena ne susua tsi dzodzodzoe la ewɔnɛ be dɔgboa tɔtɔa ɖoɖo si nu dɔkaviawo wɔa dɔ le. Numekulawo gblɔ be ale si dɔgboa ɖoa nyatakakawo ɖe susua gbɔe wòtso be wogblɔna be ame ƒe dɔme bua tame.\nTogbɔ be dɔgboa wɔa nu siawo hã la, mate ŋu abu tame ɖe nuwò alo afia mɔ wò nàtso nya me o. Ne míagblɔe la, menye ahɔhɔ̃e dɔgboa nye o. Mate ŋu akpe ɖe ŋuwò nàkpa ha, abu akɔnta alo awɔ dɔdeasi aɖeke na wò o. Ke hã, nu wɔnuku sia kpɔtɔ wɔa moyaa na dzɔdzɔmeŋutinunyalawo le ale si wòwɔa dɔ etɔxɛe ta, eye ɖewohĩ nyatakaka gbogbo aɖewo li tso eŋu si ŋu womeke ɖo haɖe o. Eya ta ne èdi be yeaɖu nu la, ekema tɔ sẽe nàde ŋugble le nu siwo katã ayi edzi, ale si wòawɔ nyatakakawo ŋu dɔ, awɔ nu ɖe ɖoɖo nu kple kadodo si anɔ wò dɔgboa kple susua dome le wò dɔ me ŋu!


“ŊUTSU ewo atso dukɔwo ƒe gbegbɔgblɔwo katã me alé Yuda-ŋutsu ɖeka ƒe awu toga agblɔ bena: Míayi kpli mi, elabena míese be, Mawu li kpli mi.” (Zaxarya 8:23) Nyagblɔɖi nyui sia le eme vam egbea le xexeame godoo. Amesiwo “tso dukɔwo ƒe gbegbɔgblɔwo katã me” va le ɖeka wɔm kple gbɔgbɔ me Israel-viwo, ale be woasubɔ Yehowa Mawu. Yehowa Ðasefowo tsɔ ɖe le nyagblɔɖi sia ƒe me vava me vevie. Wo dometɔ geɖe le gbe bubuwo srɔ̃m be woakpɔ gome le xexeame katã ƒe gbeƒãɖeɖedɔa me.\nYehowa Ðasefo siwo le Mexico hã le nusia wɔm. Wobu akɔnta be Chinagbedola siwo ade 30,000 ye le Mexico. Le ƒe 2003 me la, wo dometɔ 15 de Kristo ƒe Ŋkuɖodzia ɖuƒe le dugã si nye Mexico City me. Eyata Ðasefo siwo le Mexico kpɔe be Chinagbedola geɖe li siwo ŋu wòle be woakpe ɖo le gbɔgbɔ me. Be woakpɔ ame geɖe woaɖe gbeƒã na Chinagbe dolawo la, wowɔ ɣleti etɔ̃ ƒe gbesɔsrɔ̃ɖoɖo aɖe na Mexico Ðasefowo be woasrɔ̃ gbeƒã ɖeɖe ɖe Mandarin Chinagbe me ƒe mɔnu bɔbɔe aɖewo. Ðasefo 25 ye kpɔ gome le gbesɔsrɔ̃ɖoɖoa me. Esi wowu sukua nu la, dziɖuɖumegã aɖe tso Mandaringbedola siwo le Mexico City dome va sukunuwuwu ƒe wɔnaa teƒe, si fia be suku sia si ƒe ɖoɖo wowɔ la wɔ dɔ ɖe Chinagbedolawo dzi ŋutɔ. Chinatɔwo ƒe suku aɖe si le afima bia be yeaxe sukufe na sukuvi etɔ̃ ne woayi duta ava srɔ̃ Chinagbea nyuie ɖe edzi.\nGbea zazã kpe ɖe gbesɔsrɔ̃ɖoɖoa ŋu. Eyata esi sukuviawo srɔ̃ alesi wogblɔa nya bɔbɔe aɖewo ɖe Chinagbe me vɔ ko la, wodze gbeƒã ɖeɖe ɖe Chinagbe me le nuto aɖe si me dɔwɔƒewo le enumake le Mexico City. Sukuvi veviedola siawo dze Biblia-nusɔsrɔ̃ 21 gɔme. Nukae Mawu Di tso Mía Si? ƒe agbalẽ gbadzaa si le Chinagbe me kple nya aɖewo siwo woŋlɔ ɖe míaƒe alfabetawo alo ŋɔŋlɔdzesiwo me (elabena alfabetawo mele Chinagbe me o), si woyɔna be Pinyin la kpe ɖe wo ŋu ŋutɔ.\nAleke Ðasefo siwo dze Chinagbea sɔsrɔ̃ teti la wɔ dze Biblia-nusɔsrɔ̃wo gɔme? Gbã la, nya si wote ŋu gblɔna koe nye “Qing Du [Meɖe kuku xlẽe]” hefiana asi memama aɖe kple emegbe memamaa ƒe biabiaa. Ne amea xlẽ nua heɖo biabia ŋu ɖe Chinagbe me vɔ la, ke wogblɔna be, “Shei shei [Akpe na wò]” kple “Hen Hao [Èdze agbagba ŋutɔ].”\nWodze Biblia-nusɔsrɔ̃ siawo dometɔ ɖeka gɔme kple nyɔnu aɖe si be yenye Kristotɔ. Le nua sɔsrɔ̃ zi etɔ̃ megbe la, Ðasefoa menya ne nyɔnua se nusiwo srɔ̃m wòle gɔme nyuie o. Eyata woa kple nɔviŋutsu aɖe si nye Chinatɔ yi nyɔnua gbɔ. Esi wòbia nyɔnua be biabia aɖe le esi hã la, nyɔnua bia be: “Ðe wòle be manya tsiƒuƒu hafi axɔ nyɔnyrɔa?”\nMexɔ ɣeyiɣi aɖeke o, woɖo Hame ƒe Agbalẽ me Nusɔsrɔ̃ ƒe ƒuƒoƒo aɖe si me Chinagbe dola 9 kple Ðasefo Mexicotɔ 23 dena le mama dedie nu. Amesiawo dometɔ ɖeka nye Chinatɔ ɖɔkta aɖe si dɔnɔ aɖe tsɔ Spaingbe me Gbetakpɔxɔ kple Nyɔ! na. Esi ɖɔktaa mese Spaingbe o ta la, ena ame aɖe ɖe fli ʋɛ aɖewo gɔme nɛ. Esi wòkpɔ be Biblia ŋue magazinea ƒo nu tso la, ebia dɔnɔa ne yeakpɔ Chinagbe me tɔwo. Nɔvinyɔnua kpɔ ɖe nɛ, eye Yehowa Ðasefowo ƒe alɔdzedɔwɔƒe si le Mexico wɔ ɖoɖo be Ðasefo aɖe si se Chinagbe va srãe kpɔ. Biblia nɔ dadaa si le China, eye exexlẽ doa dzidzɔ na ɖɔktaa esime wònɔ afima. Esime wòdzo yina Mexico la, dada gblɔ nɛ be megadzudzɔ Biblia xexlẽ o. Eyata edoa gbe ɖa be ame aɖe nava kpe ɖe ye ŋu yeasrɔ̃ nu tso Biblia ƒe Mawua ŋu. Egblɔ be: “Mawu ɖo to nye gbedodoɖaa!”\nChinatɔwo ƒe ƒome aɖe haya xɔ le nyɔnu Mexicotɔ aɖe si Yehowa Ðasefowo srɔ̃a Biblia kplii ƒeme, eye woawo hã wodea agbalẽ me nusrɔ̃ƒea. Togbɔ be Spaingbe vi aɖe koe wose hã la, wovana va srɔ̃a Biblia. Le ɣeyiɣi aɖe megbe la, wobia Ðasefo si nɔ nua srɔ̃m kpli wo ne Chinagbe me gbalẽ aɖewo le esi. Eteƒe medidi wodze Biblia sɔsrɔ̃ ɖe Chinagbe me kple ƒomea. Ema megbe kpuie la, ƒome sia gblɔ woƒe didi be yewoaɖe gbeƒã na yewo de tɔwo heɖe adzɔgbe na Yehowa.\nNyateƒee, Chinagbe sɔsrɔ̃ mele bɔbɔe ya o. Ke hã, míekpɔe le nuteƒekpɔkpɔ siwo míegblɔ va yi me be, to Yehowa ƒe kpekpeɖeŋu dzi la, amewo le Mawu ƒe lɔlɔ̃nu srɔ̃m le Mexico kple le teƒe bubuwo le anyigba dzi le gbegbɔgblɔ geɖe, siwo dome Chinagbe hã le, la me.\nChinagbe srɔ̃suku aɖe le Mexico City\nÐasefo Mexicotɔ aɖe le Biblia-nusɔsrɔ̃ wɔm le Chinagbe me\nAƒeme yi aƒeme dɔa wɔwɔ le Chinagbe me le Mexico City\nƉoe Ɖe Amewo Ɖoe Ɖe Amewo Kpekpe Ðe Chinatɔwo Ŋu Le Mexico\nw05 12/15 axa 17-18


Yesu Na Nuɖuɖu Ame Akpe Geɖe | Biblia Me Nusɔsrɔ̃wo Na Ðeviwo\nDo ŋgɔ teti na Ŋutitotoŋkekenyuia le ƒe 32 K.Ŋ. la, apostoloawo yi va ɖe gbeƒã eye wotrɔ gbɔ. Ðeɖi te wo ŋu, eya ta Yesu na woɖo tɔdziʋu yi Betsaida, be woaɖi ɖe eme le afi ma. Gake esi tɔdziʋua va ɖi go la, Yesu kpɔ be ame gbogbo aɖewo dze yewo yome va afi ma. Togbɔ be Yesu di be ye kple yeƒe apostoloawo yewoaɖe ɖe aga vie hã, exɔ ameawo nyuie. Eda dɔ na woƒe dɔnɔwo eye wòte nufiafia wo. Yesu fia nu wo ŋkeke bliboa tso Mawu Fiaɖuƒea ŋu. Esi zã nɔ dodom la, apostoloawo va gblɔ nɛ be: ‘Dɔ le ameawo wum. Ðe asi le wo ŋu woadzo ale be woadi nane aɖu.’\nYesu gblɔ be: ‘Mele be woadzo o. Mina nu wo woaɖu le afi sia.’ Apostoloawo biae be: ‘Èdi be míaƒle abolo vɛ na wo woaɖua?’ Filipo, apostoloawo dometɔ ɖeka gblɔ be: ‘Ne ga gbogbo aɖe le mía si hã, míate ŋu aƒle abolo wòasu na ame gbogbo siawo katã o.’\nYesu bia wo be: ‘Nuɖuɖu agbɔsɔsɔ kae le mía si?’ Andrea ɖo eŋu be: ‘Abolo atɔ̃ kple tɔmelã sue eve. Esia mesɔ gbɔ o.’ Yesu gblɔ be: ‘Mitsɔ aboloawo kple tɔmelãawo vɛ nam.’ Egblɔ na ameawo be woanɔ anyi ɖe gbeawo dzi, woanye ame 50 alo 100 le ƒuƒoƒo vovovowo me. Yesu tsɔ aboloawo kple tɔmelãa, ekpɔ dziƒo eye wòdo gbe ɖa. Emegbe etsɔ nuɖuɖua na apostoloawo, eye womae na ameawo. Ŋutsu 5,000 kple nyɔnuwo kpakple ɖeviwo ɖu nu ɖi ƒo. Eyome apostoloawo fɔ nuɖuɖu siwo tsi anyi la, ale be wo dome megblẽ o. Wokpɔ kusi 12 sɔŋ! Ðe esia menye nukunu gã aɖe oa?\nDzi dzɔ ameawo ale gbegbe be wodi be yewoaɖo Yesu fiae. Gake Yesu nyae be ɣeyiɣia mede na Yehowa be wòaɖo ye fia o. Eya ta ena ameawo dzo, eye wògblɔ na apostoloawo be woatso Galilea-ƒua ayi akpa kemɛ. Woge ɖe woƒe tɔdziʋua me, eye Yesu ɖeɖe hã yi to aɖe dzi. Nu ka tae? Elabe edi be yeakpɔ ɣeyiɣi ado gbe ɖa na ye Fofo. Togbɔ be vovo menɔa Yesu ŋu o hã, edia ɣeyiɣi doa gbe ɖa.\n“Miwɔ dɔ, menye ɖe nuɖuɖu si gblẽna ta o, ke boŋ ɖe nuɖuɖu si megblẽna o, si naa agbe mavɔ, si Amegbetɔvi la ana mi la ta.”—Yohanes 6:27\nNyabiasewo: Aleke Yesu ɖee fia be yetsɔ ɖe le eme na amewo? Nu kae esia fia mí tso Yehowa ŋu?\nMateo 14:14-22; Luka 9:10-17; Yohanes 6:1-15\nYesu ƒe nukunu sia ɖe dzesi ale gbegbe be Nyanyuigbalẽ eneawo katã ƒo nu tso eŋu.


Jacques – Togo Chrétien\nYAKOBO ƑE AGBALẼ\nAme si ŋlɔ Yakobo ƒe Agbalẽe nye Yakobo si amewo gblɔ be\nenye Yesu nɔvi eye wòganye tatɔ gbãtɔ na Yerusalem Hamea.\nEŋlɔ agbalẽ sia na Yudatɔ siwo nye kristotɔ siwo kaka ɖe teƒe\nvovovowo. Eƒo nu tso nu siwo wòle be kristotɔwo nawɔ la ŋuti.\nKe nu si dzi wòte gbe ɖo vevie wue nye, ele be dɔwɔwɔ nakpe\nɖe xɔse ŋu hafi kristotɔ ƒe xɔse nade blibo.\nEmenyawo 1. Agbenɔnɔ abe kristotɔ ene, 1:1-27\n2. Nufiamewo kple nyaheɖeameŋuwo, 2:1-4:17\n3. Nufiamewo dziyiyi, 5:1-20\n1 Agbalẽ sia tso Yakobo, Mawu kple Aƒetɔ Yesu Kristo ƒe dɔla, gbɔ na Yudatɔ\nkristotɔ siwo kaka ɖe xexeame godoo. Mele gbe dom na mi katã.\n2 Nɔvi lɔlɔ̃awo, ne dodokpɔ ƒomevi geɖewo tu mi la mibui dzidzɔ sɔŋ, 3\nelabena mienyae bena miaƒe xɔse ƒe dodokpɔ hea dzidodo vanɛ. 4 Ele be dzidodo\nnawu eƒe dɔ nu ale be miatsi azu blibo eye naneke mahiã mi o.\n5 Ne ame aɖe hiã nunya la nebia Mawu ame si naa ame sia ame faa kple\ndɔmekɔkɔ eye Mawu anae fɔbubumanɔmee. 6 Gake ne ebia la ele nɛ be wòaxɔe\nase ɖikekemanɔmee elabena ame si kea ɖi la le abe ƒutsotsoe si ya ƒona yina gbɔna la\nene. 7 Ame ma megasusu be yeaxɔ naneke tso Aƒetɔ la gbɔ o. 8 Elabena enye dzime\neve susula eye meli ke le nu siwo katã wowɔna la me o. 9 Nɔvi si mele nɔƒe kɔkɔ\naɖeke o la neƒo adegbe be wodo ye ɖe dzi. 10 Ke ame si si kesinɔnuwo le la neƒo\nadegbe be yemenye naneke o elabena enu ava yi abe seƒoƒo le gbedzi ene. 11\nElabena ɣe dzena eye ɣe la ƒe ŋusẽ naa gbe yrɔna eye eƒe seƒoƒo duduna, ale wòbua\neƒe anidzedze. Nenema ke kesinɔtɔ hã nu ava yi esime wòɖo eƒe agbe ƒe viviƒe.\n12 Woayra ame si doa dzi le tetekpɔ me elabena ne enɔ te va se ɖe nuwuwu\nla axɔ agbefiakuku esi ƒe ŋugbe Mawu do na ame siwo lɔ̃nɛ.\n13 Ne wote ame aɖe kpɔ la megagblɔ be, “Mawu le teyem kpɔ o.” Elabena\nwomate ŋu atsɔ nu vɔ̃ɖi ate Mawu kpɔ alo eya ŋutɔ hã nate ame aɖeke akpɔ o. 14 Ke\nboŋ ame sia ame ƒe didi vɔ̃woe tenɛ kpɔna eye woblea enu hehenɛ dzonae. 15\nEmegbe la didi vɔ̃ la fɔa fu hedzia nu vɔ̃ eye ne nu vɔ̃ tsi nyuie la edzia ku.\nNu nyuiwo katã tsoa Mawu gbɔ\n16 Nɔvi lɔlɔ̃awo, migana woable mi o. 17 Nunana nyui kple nunana deblibo ɖe\nsia ɖe dziƒoe wòtsona, tso dziƒokekeli ƒe Fofo la gbɔ, ame si metrɔna abe ale si\nvɔvɔlῖ trɔnae ene o. 18 Enye eƒe lɔlɔ̃nu be wòadzi mí to nyateƒe ƒe nya la me ale be\nmíanye eƒe nuwɔwɔwo katã ƒe kutsetse gbãtɔ.\nNya la sese kple edziwɔwɔ\n19 Nɔvinye lɔlɔ̃awo, milé ŋku ɖe nu sia ŋu be: ame sia ame naɖe abla le nusese me,\nnanɔ blewu le nuƒoƒo kple dzikudodo me, 20 elabena ame ƒe dziku mehea\ndzɔdzɔenyenye ƒe agbenɔnɔ si Mawu di la vanɛ o. 21 Eya ta miɖe ŋutilãmeɖiƒoƒowo\nkatã ɖi kple nu vɔ̃ɖi wɔwɔ si bɔ ɖe mia dome la ɖi, eye miatsɔ ɖokuibɔbɔ axɔ nya si\nwodo ɖe mia me esi si ŋusẽ le be wòaɖe miaƒe luʋɔwo.\n22 Miganye nya la selawo ko ahanɔ mia ɖokuiwo blem o, ke boŋ miwɔ ɖe nu\nsi nya la gblɔ dzi. 23 Elabena ame aɖe si se nya la eye mewɔ ɖe edzi o ɖi ame aɖe si\nkpɔ eƒe mo le ahuhɔ̃e me. 24 Ke esi wodzo le ahuhɔ̃ea gbɔ la megaɖo ŋku ale si eƒe\ndzedzeme le la dzi o. 25 Ke ame si dzroa Mawu ƒe se si de blibo, si naa ablɔɖe ame\nla me tsitotsito ɣesiaɣi eye meŋlɔa nu si wòsrɔ̃ la be o ke boŋ wòwɔa edzi la\nwoayrae le nu si wòwɔna la me.\nXɔse kple dɔwɔwɔ\n26 Ne ame aɖe gblɔ be yenye xɔsetɔ ke mede ga eƒe aɖe o la le eɖokui blem eye eƒe\nxɔse la hã nye dzodzro. 27 Xɔse si mía Mawu Fofo la xɔna abe esi le dzadzɛ eye\nkpɔtsɔtsɔ mele eŋu o lae nye esi be: woakpɔ tsyɔ̃eviwo kple ahosiwo dzi le woƒe\nxaxa me, eye be amea maƒo ɖi eɖokui kple xexemenuwo o.\n2 Nɔvinye lɔlɔ̃awo, abe ame si xɔ míaƒe ŋutikɔkɔe ƒe Aƒetɔ, Yesu Kristo, dzi se\nene la, migakpɔ ame ŋkume o. 2 Mítsɔe be ame aɖe va míaƒe sɔleme eye wòdo\nsikasigɛ nyuitɔ heta avɔ xɔasi eye ame dahe si do awu vuvu hã ge ɖe sɔlemexɔa me.\n3 Ne mietsɔ bubu tɔxɛ na ame si do awu xɔasi la hegblɔ nɛ be, “Va nɔ teƒe nyui\nsia,” gake miegblɔ na ame dahe la be “Wò ya nɔ tsitre ɖe afi ma” alo “Bɔbɔ nɔ\nanyigba le nye afɔnu,” la 4 ɖe miede vovo ameawo me le mia dome eye mieva zu\nʋɔnudrɔ̃la siwo me susu vɔ̃ɖiwo le o mahã?\n5 Nɔvinye lɔlɔ̃tɔwo, miɖo tom: ɖe Mawu metia ame siwo xexemetɔwo buna\nbe wonye ame dahewo la be woanye kesinɔtɔwo le xɔse me eye be woanyi fiaɖuƒe si\nŋugbe wòdo na ame siwo lɔ̃nɛ la ƒe dome o mahã? 6 Ke miawo la miedzu ame\ndahewo. ɖe menye kesinɔtɔwoe le miabam oa? 7 ɖe menye woawoe le ɖi ƒom ame\nsi ŋu bubuŋkɔ le, ame si tɔ mienye la oa?\n8 Ne mielé fiasedede si le mawunya me esi gblɔ be, “Lɔ̃ hawòvi abe wò\nŋutɔ ɖokuiwò ene,” ɖe asi la miele nu dzɔdzɔetɔ wɔm. 9 Ke ne miele ame ŋkume\nkpɔm la miewɔ nu vɔ̃ eye se la bu fɔ mi be mienye sedzidalawo.\nAmeŋkumekpɔkpɔ meganɔ mia dome o\n10 Ame si wɔa Mawu ƒe sewo katã dzi, gake wòda le ɖeka pɛ dzi la, eda le wo katã\ndzi. 11 Elabena ame si de se be, “Mègawɔ ahasi o” la eya kee de se be, “Mègawu\name o.” Eya ta ne mèwɔ ahasi o, gake nèwu ame la, ènye sedzidala. 12 Miaƒe nuƒo\nkple agbenɔnɔ naɖee fia be wole ʋɔnu drɔ̃ ge mi kple se si naa ablɔɖe. 13 Elabena\nʋɔnudɔdrɔ̃ si me nublanuikpɔkpɔ mele o la woatsɔ na ame si mekpɔa nublanui o.\nNublanuikpɔkpɔ ɖua ʋɔnudɔdrɔ̃ dzi.\n14 Nɔvinye lɔlɔ̃awo, viɖe ka wòanye ne ame aɖe gblɔ bena xɔse le ye si evɔ\nla dɔwɔwɔ mekpe ɖe eŋu o? ɖe xɔse sia tɔgbi ate ŋu aɖeea? 15 Mítsɔe be nɔviŋutsu\nalo nɔvinyɔnu aɖe li esi si avɔ kple gbe sia gbe ƒe nuɖuɖu mele o. 16 Ne mia dometɔ\naɖe agblɔ nɛ be, “Heyi, medi dzɔgbenyui na wò, de dzo lãme eye naɖi ƒo nyuie,”\nevɔ mehewɔ naneke le eƒe ŋutilãmehiahiãwo ŋuti o la, viɖe kae wonye? 17 Nenema\nkee, nye xɔse ŋutɔ hã. Ne dɔwɔwɔ mekpe ɖe eŋu o la enye nu kuku. 18 Ke ame aɖe\nagblɔ dzideƒotɔe be, “Wò la xɔse le asiwò ke nye la dɔwɔwɔwo le asinye.” Fia wò\nxɔse si ŋu dɔwɔwɔwo mekpe ɖo o lam eye nye hã maɖe nye xɔse afia wò to dɔ siwo\nmewɔna la me. 19 Èxɔe se be Mawu ɖeka koe li, enyo gake gbɔgbɔ vɔ̃wo hã xɔe se\nnenema eye wodzona nyanyanya kple vɔvɔ̃. 20 Wò bometsila, ɖe nèle kakaɖedzi dim\nhafi anya be xɔse, dɔwɔwɔmanɔmee nye xɔse kuku oa? 21 ɖe womebu mía tɔgbui,\nAbraham, be enye dzɔdzɔetɔ le nu si wòwɔ esi wòtsɔ via Isak be yeasa vɔe na Mawu\noa? 22 Edze faã be eƒe xɔse kple dɔwɔwɔwo sɔ ɖekae ale be eƒe xɔse de blibo to nu\nsi wòwɔ la me. 23 Esia wɔ ɖe mawunya si gblɔ be, “Abraham xɔ Mawu dzi se eye\nwòto esia me zu ame dzɔdzɔe” la dzi eya ta woyɔe be Mawu xɔlɔ̃. 24 Edze ƒãa be\nmenye ame ƒe xɔse ɖeɖe koe wotsɔna tsoa afia o ke boŋ dɔ siwo wòwɔ hã kpena ɖe\n25 Nenema ke ɖe womebu Rahab gbolo la gɔ̃ hã be enye dzɔdzɔetɔ le nu si\nwòwɔ esi wòɣla ŋkutsala siwo dze egbɔ eye wòna woto mɔ bubu dzo oa? 26 Ale si\nŋutilã, gbɔgbɔmanɔmee nye nu kuku la nenema ke xɔse, dɔwɔwɔmanɔmee hã nye nu\n3 Nɔvinye lɔlɔ̃awo, mia dometɔ geɖewo megabu wo ɖokuiwo nufialawoe o,\nelabena mienyae be mí ame siwo nye nufialawo la woadrɔ̃ ʋɔnu mí vevie wu ame\nbubuwo. 2 Elabena mía dometɔ ɖe sia ɖe daa vo le mɔ geɖewo nu. Ne ame aɖe\nmedaa vo le nuƒoƒo me o la eyae nye ame si de blibo ale wòtea ŋu dea ga eƒe ŋutilã\nblibo la. 3 Numega sue si míedea sɔwo ƒe nume la, eyae nana be woɖoa to mí eye\nmíetea ŋu trɔa lã bliboa ɖe afi sia afi. 4 Mítsɔ tɔdziʋu gãwo abe kpɔɖeŋu ene. Togbɔ\nbe wololo gã eye ya sesẽwoe hea wo hã la, kuɖɔ sue aɖe si le ʋua gɔme lae kuɖɔɖola\nla zãna tsɔna trɔa tɔdziʋu gã la ƒe mo ɖe afi sia afi si wòdi be tɔdziʋu gã la nayi. 5\nNenema ke ame ƒe aɖe nye ŋutinu sue aɖe ko gake etea ŋu ƒoa adegbe gã. Mikpɔ ale\nsi dzoxi sue aɖe tea ŋu tɔa dzo ave gãwoe la ɖa. 6 Aɖe ŋutɔ hã nye dzo; enye\nxexeme vɔ̃ɖi le ŋutinuwo dome. Egblẽa ameti blibo la dome. Etɔa dzo amea ƒe\nagbemɔzɔzɔ blibo la eye mlɔeba la wotɔa dzo eya ŋutɔ hã le dzo mavɔ ʋe me. 7\nAmegbetɔ ate ŋu amla lã ɖe sia ɖe ƒomevi, xeviwo, nutatawo kple tɔmelãwo siaa, 8\ngake ame aɖeke mate nu amla ame ƒe aɖe o. Enye aɖi vɔ̃ɖi si dzi womate ŋu aɖu o. 9\nMietsɔa míaƒe aɖe kafua míaƒe Aƒetɔ kple Mawu eye míegatsɔa aɖe ma ke ƒoa fi dea\namegbetɔ si wowɔ ɖe Mawu ƒe nɔnɔme me. 10 Kafukafu kple fiƒode dona tsoa\name ƒe nu ɖeka ma ke me. Ke, nɔvinyewo, le nyateƒe me la, mele be wòanɔ alea o.\n11 ɖe vudo ɖeka ma ate ŋu adzi tsi vivi kple dzetsia? 12 Nɔvinyewo, ɖe gboti ate ŋu\natse amikutsetsewo, alo wainka ate ŋu atse gbowoa? Gbeɖe, dzetsivudo hã mate ŋu\nadzi tsi vivi o.\nNunya ƒomevi eve\n13 Ame kae nye nunyala kple nugɔmesela le mia dome? Neɖee fia to agbe nyui nɔnɔ\nkple dɔwɔwɔ siwo wowɔ le ɖokuibɔbɔ si tsoa nunya gbɔ la me. 14 Ke ne míaƒe dzi\nyɔ fũu kple ŋuʋaʋã vɔ̃ɖi kple dokuitɔdidi la, esia meganye adegbe míanɔ ƒoƒom alo\nagbe nyateƒe la o. 15 “Nunya” sia tɔgbi metso dziƒo o, ke boŋ etso anyigba dzi afi\neye wònye nu si tso Abosam gbɔ eye eŋuti mekɔ o. 16 Elabena afi si ŋuʋaʋã\nkple ɖokuitɔdidi vivivo le lae, masɔmasɔ kple nu vloe ɖe sia ɖe wɔwɔ nɔna.\n17 Ke nunya si tso dziƒo la, gbã la, ele dzadzɛ eye wòlɔ̃a tomefafa, efana na\name bubuwo, ebɔbɔa eɖokui, eye wòyɔ fũu kple nublanukpɔkpɔ. Kpe ɖe esiawo ŋuti\nla, etsea ku nyuiwo, medea ame dzi o eye wòwɔa nu si le eteƒe. 18 Ŋutifafame\nsiwo ƒãa ŋutifafa la, xaa dzɔdzɔenyenye ƒe kutsetse.\nNu siwo hea avuwɔwɔ vanɛ\n4 Nu kae hea avuwɔwɔ kple dzrewɔwɔ vaa mia dome? ɖe menye miaƒe\ndzimedidi siwo le aʋa wɔm le mia me lae oa? 2 Miedia nu gake miekpɔnɛ o, miewua\name, xɔa eƒe nuwo, gake nu si dim miele la masu mia si o. Miewɔa dzre eye\nmiewɔa avu hã gake nuawo mesua mia si o, elabena miebiaa Mawu o. 3 Ne miebia\nla, miaƒe asi mesua edzi o, elabe miebia kple susu vɔ̃ɖi, miebia nu siwo miawɔ\nyakayaka na mìa ɖokuiwo.\n4 Mi ahasiwɔlawo! ɖe mienya be ne miedze xɔlɔ̃ kple xexeame la ekema\nmielé fu Mawu oa? Ame sia ame si dze xɔlɔ xexeame la nye Mawu ƒe futɔ. 5 Alo ɖe\nmiesusu be dzodzroe mawunya gblɔ be gbɔgbɔ si wòde mía me la ʋãa ŋu veviea? 6\nKe ena amenuveve geɖe mí. Esia ta mawunya gblɔ be, “Mawu tsia tre ɖe dadalawo\nŋu ke evea ame siwo bɔbɔa wo ɖokui ɖe anyi la nu.” 7 Eya ta mibɔbɔ mia ɖokuiwo\nɖe Mawu te. Mitsi tre sesῖe ɖe Abosam ŋuti ekema asi le mia nu. 8 Mite ɖe Mawu\nŋu kpokploe eye eya hã atsɔ ɖe mia gbɔ. Mi nu vɔ̃ wɔlawo miklɔ miaƒe asiwo, eye\nmi ame siwo nye dzime eve susulawo la miklɔ miaƒe dziwo me. 9 Milé blanui, mifa\nkonyi eye mifa avi. Mina miaƒe nukoko nazu konyifafa, eye miaƒe dzidzɔkpɔkpɔ\nnazu blanuiléle. 10 Mibɔbɔ mia ɖokui na Aƒetɔ la ekema ado mi ɖe dzi.\n11 Nɔviwo, migagblẽ mia nɔewo ŋu o, ame si gblẽ nɔvia ŋu alo drɔ̃ ʋɔnui la,\ntsi tsitre ɖe se la ŋu hedrɔ̃ ʋɔnui. Ne èdrɔ̃ ʋɔnu se la la, mèle edzi wɔm o ke boŋ ènɔ\nʋɔnudrɔ̃zikpui dzi hele ʋɔnu drɔ̃mii. 12 Senala kple ʋɔnudrɔ̃la ɖeka koe li, ame si tea\nŋu ɖea ame eye wotsrɔ̃a ame hã. Ke wò la, ame kae nènye be nàdrɔ̃ ʋɔnu hawòvi?\nAdegbeƒoƒo le tsɔ si gbɔna ŋuti\n13 Azɔ la miɖo to afii, mi ame siwo le gbɔgblɔm be, “Egbe alo etsɔ míayi du sia alo\nekemɛ me, anɔ anyi ƒe ɖeka, atsa asi eye míakpɔ ga.” 14 Nu ka ta? Elabena mienya\nnu si ava dzɔ etsɔ si gbɔna gɔ̃ hã o. Nu kae miaƒe agbe nye? Miele abe afu si\ndona ɣeyiɣi kpui aɖe eye wògabuna la ene. 15 Ke boŋ migblɔ bena, “Nenye Aƒetɔ\nla ƒe lɔlɔ̃nu la, míanɔ agbe eye míawɔ nu sia kple ekemɛ.” 16 Ke nu si miewɔna la\nnye dada kple ɖokuidodo ɖe dzi ƒoƒlu. Adegbeƒoƒo siawo tɔgbi katã nye nu vɔ̃. 17\nEya ta ne ame aɖe nya nu nyuie si wòle be wòawɔ gake mewɔe o la, ewɔ nu vɔ̃.\nNuxɔxlɔ̃ kesinɔtɔ ŋutasẽlawo\n5 Azɔ la mi kesinɔtɔwo, miɖo to afii, mido ɣli eye mifa avi, le fukpekpe si\ngbɔna mia dzi va ge la ta. 2 Miaƒe kesinɔnuwo nyunyɔ eye agbagblaʋui ɖu miaƒe avɔ\nnyuiwo keŋkeŋ. 3 Miaƒe sika kple klosalowo lé ɣebia eye woƒe ɣebialéle sia\nnye ɖaseɖiɖi si tsi tre ɖe mia ŋu hele miaƒe ŋutilã ɖum abe dzo ene. Mieha\nkesinɔnuwo dzra ɖo fũu le ŋkeke mamlɛawo me. 4 Mikpɔ ɖa, dɔwɔla siwo ŋlɔ miaƒe\nagblewo me eye miegbe fexexe na wo la, le avi fam ɖe mia ŋuti. Nenema ke ame\nsiwo xa nu na mi le agble me la ƒe ɣlidodo va ɖo tome na Aƒetɔ Ŋusẽkatãtɔ la. 5\nMienɔ xexeamae le agbeɖuɖu blibo me eye mietsɔ mia ɖokuiwo de vivisese geɖe\nme. Mienyi mia ɖokuiwo heda ami le wuwuŋkeke la lalam. 6 Miebu fɔ amewo eye\nmiewu ame maɖifɔ siwo metsi tre ɖe mia ŋu o.\nDzidodo le fukpekpe me\n7 Eya ta, nɔvinyewo, migbɔ dzi ɖi blewu va se ɖe Aƒetɔ la ƒa vava. Mienya ale si\nagbledela lalana na eƒe agblemenukuwo be woatse ku, eye wògbɔa dzi ɖi na\nadametsi kple kelemetsi. 8 Alea ke wòle be miawo hã miagbɔ dzi ɖii eye mianɔ\ntsitre sesῖe elabe Aƒetɔ la ƒe vava ɖo vɔ. 9 Nɔviwo, migalῖ liʋiliʋῖ le mia nɔewo ŋu o,\nne menye nenema o la woadrɔ̃ ʋɔnu mi. ʋɔnudrɔ̃la la ƒe afɔ le ʋɔtru la nu.\n10 Nɔviwo, mina Nyagblɔɖila siwo gblɔ Mawu ƒe nya na amewo le Aƒetɔ la\nƒe ŋkɔ me la nanye kpɔɖeŋu na mi le fukpekpewo me. 11 Abe ale si wòle nyanya me\nna mi ene la, míebua ame siwo do dzi le xaxawo me la be wonye yayramewo. Miese\nHiob ƒe dzidodo le fukpekpe me ƒe nyawo, eye mienya ale si Aƒetɔ la wɔ nɛ le\nnuwuwu. Aƒetɔ la nye dɔmenyotɔ kple nublanuikpɔla gã aɖe. 12 Gawu la,\nnɔvinyewo, migata nu o, eɖanye kple anyigba loo dziƒo alo nu bubu aɖeke o. Miaƒe\nẽ nanye ẽ eye miaƒe o nanye o, nemenye nenema o la miadze na ʋɔnudɔdrɔ̃.\nXɔse ƒe gbedododa\n13 Mia dometɔ aɖe le fu kpena? Nedo gbe ɖa. Mia dometɔ aɖe le dzidzɔ kpɔma?\nNedzi kafukafuhawo. 14 Ame aɖe le dɔ lém le mia domea? Neyɔ hanunɔlawo ne\nwoado gbe ɖa ɖe eta eye woasi ami nɛ le Aƒetɔ la ƒe ŋkɔ me. 15 Eye gbe si wodo ɖa\nle xɔse me la ana be amea ƒe lãme nasẽ, eye Aƒetɔ la afɔe ɖe tsitre. Ne ewɔ nu vɔ̃ hã\nla, woatsɔe akee. 16 Eya ta miʋu miaƒe nu vɔ̃wo me na mia nɔewo eye miado\ngbe ɖa ɖe mia nɔewo ta be miaƒe lãme nasẽ. Ame dzɔdzɔe ƒe gbedodoɖa nu sẽna eye\nwòwɔa dɔ. 17 Eliya nye amegbetɔ abe míawo ke ene. Edo gbe ɖa vevie be tsi\nnagadza o, eye tsi medza o ƒe etɔ̃ kple afã sɔŋ. 18 Emegbe la egado gbe ɖa, dziƒo nu\nʋu eye tsi dza ale be anyigba gatse eƒe kutsetsewo. 19 Nɔvinye lɔlɔ̃awo, ne mia\ndometɔ aɖe tra tso nyateƒe la gbɔ eye ame aɖe kplɔe gbɔe la, 20 nenya esia be: ame\nsi na nu vɔ̃ wɔla trɔ tso eƒe mɔ vɔ̃ dzi la, aɖee tso ku me eye woatsɔ nu atsyɔ nu vɔ̃\ngbogbɔ aɖewo dzi.


Luka 5 | Biblia Le Internet Dzi | Xexe Yeye Gɔmeɖeɖe\nLãɖeɖe nukutɔe; nusrɔ̃la gbãtɔawo (1-11)\nWoda gbe le anyidɔléla aɖe ŋu (12-16)\nYesu da gbe le lãmetututɔ aɖe ŋu (17-26)\nYesu yɔ Lewi (27-32)\nWobia nyae tso nutsitsidɔ ŋu (33-39)\n5 Gbe ɖeka Yesu le tsitre ɖe Genezaret-ta* la to, eye ameha la mimii ɖo hele Mawu ƒe Nya la sem.+ 2 Eye wòkpɔ tɔdziʋu eve le ta la to, ɖɔkplɔlawo do go le wo me hele woƒe ɖɔwo kpalam.+ 3 Esi wòge ɖe tɔdziʋuawo dometɔ ɖeka, si nye Simon tɔ me la, ebia tso esi be wòakui ate ɖa le goa ŋu vie. Azɔ enɔ anyi ɖe tɔdziʋua me, eye wòde asi nufiafia amehawo me. 4 Esi wòwu nuƒoa nu la, egblɔ na Simon be: “Ku ʋua yi afi si goglo, ne miaɖi miaƒe ɖɔawo aɖe lã.” 5 Ke Simon ɖo eŋu nɛ be: “Nufiala, míeku kutri zã blibo la katã, ke míeɖe naneke o,+ gake maɖi ɖɔawo le wò nya la nu.” 6 Eye esi woɖi ɖɔawo la, woɖe lã geɖe ale gbegbe be ɖeko woƒe ɖɔawo de asi vuvu me.+ 7 Eya ta womia asi wo tɔ siwo le tɔdziʋu kemɛa me be woava kpe ɖe yewo ŋu, eye wova, eye woɖe lãwo de ʋu eveawo me woyɔ fũu, ale be wode asi toyiyi me. 8 Esi Simon Petro kpɔ esia la, edze klo ɖe Yesu ŋkume gblɔ be: “Aƒetɔ, dzo le gbɔnye, elabena nu vɔ̃ wɔlae menye.” 9 Elabe lã siwo woɖe la wɔ nuku na eya kple ame siwo katã le egbɔ, 10 nenema kee wòwɔ nuku na Yakobo kple Yohanes, ame siwo nye Zebedeo viwo+ eye woganye Simon ƒe hadɔwɔlawo hã. Ke Yesu gblɔ na Simon be: “Mègavɔ̃ o. Tso fifia dzi la, ànɔ amewo ɖem agbagbee.”+ 11 Ale woku tɔdziʋuawo va ɖi go, eye wogblẽ nu sia nu ɖi hedze eyome.+ 12 Ɣebubuɣi esi wòle duawo dometɔ ɖeka me la, kpɔ ɖa, ŋutsu aɖe si anyidɔ* xɔ ŋuti katã na lae nye esi! Esi wòkpɔ Yesu la, etsyɔ mo anyi ɖe eŋkume heɖe kuku nɛ be: “Aƒetɔ, ne èlɔ̃ ko la, àte ŋu ana ŋutinye nakɔ.”+ 13 Ale wòdo asi ɖa ka asi eŋu gblɔ be: “Melɔ̃! Ŋutiwò nekɔ.” Enumake anyidɔ la vɔ nɛ.+ 14 Eye wòde se na amea be megagblɔe na ame aɖeke o. Egblɔ nɛ be: “Heyi nàtsɔ ɖokuiwò afia nunɔla, eye nàsa vɔ atsɔ akɔ ɖokuiwò ŋu abe ale si Mose de see ene,+ be wòanye kpeɖodzi na wo.”+ 15 Ke Yesu ŋuti nya le kakam ɖe edzi geɖe wu, eye ameha geɖewo va ƒoa ƒu be yewoaɖo toe, eye wòada yewoƒe dɔwo na yewo.+ 16 Ke hã edzona yia gbedadaƒo ɖadoa gbe ɖa. 17 Esi wònɔ nu fiam le ŋkeke mawo dometɔ ɖeka dzi la, Farisitɔwo kple Sefiala siwo tso Galilea kple Yudea kpakple Yerusalem duwo katã me la bɔbɔ nɔ afi ma; eye Yehowa* na ŋusẽe be wòada dɔ.+ 18 Eye kpɔ ɖa, ŋutsuwo kɔ lãmetututɔ aɖe ɖe aba dzi vɛ, eye wodze agbagba be yewoakɔe ava afi si Yesu le ahadae ɖe eŋkume.+ 19 Ke esi womekpɔ mɔ aɖeke kɔe ge ɖe xɔa me o le ameha ta la, wolia xɔ la tame, eye woɖiɖi ŋutsua kple aba la to xɔgbakpeawo dome ɖe ame siwo le Yesu ŋkume la dome. 20 Esi wòkpɔ woƒe xɔse la, egblɔ be: “Ŋutsu, wotsɔ wò nu vɔ̃wo ke wò.”+ 21 Enumake agbalẽfialawo kple Farisitɔwo de asi wo nɔewo biabia me be: “Ame kae nye esi le busunyawo gblɔm ale? Ame kae ate ŋu atsɔ nu vɔ̃ ake, ne menye Mawu ɖeka ko oa?”+ 22 Ke esi Yesu nya be wole tame bum alea la, ebia wo be: “Nu ka ŋu bum miele le miaƒe dziwo me? 23 Kae bɔbɔ wu, be woagblɔ be, ‘Wotsɔ wò nu vɔ̃wo ke wò’ loo, alo be woagblɔ be, ‘Tso nàzɔ’? 24 Ke be miadze sii be ŋusẽ le Amegbetɔvi la si be wòatsɔ nu vɔ̃wo ake le anyigba dzi . . .” egblɔ na lãmetututɔa be: “Mele egblɔm na wò be, Tso nàtsɔ wò aba, eye nàyi aƒewò me.”+ 25 Ale wòtso le wo ŋkume, tsɔ eƒe aba, eye wòɖo ta aƒe me hele Mawu kafum. 26 Ewɔ nuku na wo katã ale gbegbe, eye vɔvɔ̃ ɖo wo, ale wokafu Mawu gblɔ be: “Míekpɔ nu wɔnukuwo egbea lo!” 27 Ke le nu sia megbe la, edo go, eye wòkpɔ adzɔxɔla aɖe si ŋkɔe nye Lewi wòbɔbɔ nɔ adzɔxɔƒe, eye wògblɔ nɛ be: “Dze yonyeme.”*+ 28 Eye wògblẽ nu sia nu ɖi tso dze eyome. 29 Lewi ɖo kplɔ̃ gã aɖe nɛ le eƒe me, eye adzɔxɔla geɖe kple ame bubuwo le kplɔ̃a ŋu le nuɖuƒea kpli wo.+ 30 Eya ta Farisitɔwo kple woƒe agbalẽfialawo lĩ liʋiliʋĩ hebia eƒe nusrɔ̃lawo be: “Nu ka tae mieɖua nu, eye mienoa nu kple adzɔxɔlawo kpakple nu vɔ̃ wɔlawo?”+ 31 Yesu ɖo eŋu na wo be: “Ame siwo le lãmesẽ me la mehiã gbedala o, negbe ame siwo le dɔ lém ko.+ 32 Menye ame dzɔdzɔewo yɔ gee meva o, ke boŋ nu vɔ̃ wɔlawo yɔ gee meva be woatrɔ dzi me.”+ 33 Wogblɔ nɛ be: “Yohanes ƒe nusrɔ̃lawo tsia nu dɔna edziedzi henɔa kokoƒoƒo dzi, eye Farisitɔwo ƒe nusrɔ̃lawo hã wɔna nenema ke, gake tɔwòwo ya ɖua nu noa nu.”+ 34 Yesu ɖo eŋu na wo be: “Ðe ŋugbetɔsrɔ̃ xɔlɔ̃wo atsi nu adɔ esime ŋugbetɔsrɔ̃ la le wo gbɔa? 35 Ke ŋkekewo li gbɔna, esime woakplɔ ŋugbetɔsrɔ̃+ la adzoe le wo gbɔ; ekema woatsi nu adɔ le ŋkeke mawo me.”+ 36 Egado lo aɖe hã na wo be: “Ame aɖeke melãa awudziwui yeye tsɔ kaa awudziwui xoxo o. Ne ewɔe nenema la, yeyea ƒe kakɛa aho ɖa, eye masɔ ɖe awu xoxoa nu o.+ 37 Azɔ hã, ame aɖeke mekɔa wain yeye ɖe lãgbalẽgolo xoxowo me o. Ne ewɔe nenema la, wain yeye la ana goloawo nawó, eye wòaƒu gbe, eye lãgbalẽgoloawo dome agblẽ. 38 Ke boŋ wokɔa wain yeye ɖe lãgbalẽgolo yeyewo me. 39 Ame aɖeke menoa wain xoxo vɔ gadia yeyea o, elabena egblɔna be: ‘Xoxoa nyo.’”\n^ Efia, Galilea-ƒua.\n^ Esia fia be ame nava zu Yesu ƒe nusrɔ̃la.


Efesotɔwo 2 - Holy Bible [Ewe Bible (BEE)]\nTsã la mienɔ Mawu ƒe fĩƒode te, eye miaƒe nu vɔ̃wo na be mieyina ɖe tsɔtsrɔ̃ mavɔ me.\nMiedze ameha la yome eye miele ko abe ame bubuwo ene; mieyɔ fũ kple nu vɔ̃, eye miedze Satana, ŋusẽ si le yame la ƒe fiavi la yome; ame si gale dɔ wɔm fifi laa le ame siwo tsi tre ɖe Aƒetɔ la ŋuti ƒe dziwo me.\nMí katã míenɔ ko abe ame mawo ene tsã, míaƒe agbe ɖea nu vɔ̃ɖi siwo le mía me la fiana, eye míewɔa nu vɔ̃ siwo me míaƒe dzodzro vɔ̃wo kple susu vɔ̃wo kplɔa mí denae. Míedze agbe baɖa nɔnɔ gɔme elabena wodzi mí kple dzɔdzɔme vɔ̃ɖi ale míenɔ Mawu ƒe dɔmedzoe la te abe ame bubu ɖe sia ɖe ene.\nGake Mawu ƒe nublanuikpɔkpɔ gba go ŋutɔ eye wòlɔ̃ mí hã ale gbegbe be\ntogbɔ be míeku le gbɔgbɔ me, eye woƒo fi de mí be míatsrɔ̃ le míaƒe nu vɔ̃wo ta hã la, egbugbɔ míaƒe agbe la tsɔ na mí esi wòfɔ Kristo tso ame kukuwo dome, ale be eƒe amenuveve gã la koe ɖe mi,\neye wokɔ mí do goe le yɔdo la me yi ɖe ŋutikɔkɔe me kple Kristo, le dziƒonutowo me, afi si míebɔbɔ nɔ anyi kplii le, ɖe dɔ gã si Kristo Yesu wɔ na mí la ta.\nAzɔ Mawu ate ŋu afia asi mí eye wòatsɔ mí aɖo kpɔɖeŋui ɣesiaɣi na eƒe amenuveve sɔ gbɔ la, ɖe dɔ gã si wòwɔ na mí to Yesu Kristo me la ta.\nLe eƒe amenuveve sɔ gbɔ la ta la, miekpɔ ɖeɖe to Kristo dzixɔse me. Dzixɔse si le mia si le eya amea me gɔ̃ hã la menye nu si tso miawo ŋutɔwo gbɔ o; ke boŋ eya hã nunanae wònye tso Mawu gbɔ.\nĐeɖekpɔkpɔ menye fetu na mí le míaƒe dɔ nyui siwo míewɔ la ta o, eya ta mía dometɔ aɖeke mate ŋu aƒo adegbe le eta o.\nMawu ŋutɔe wɔ mí nu si míenye eye wòtsɔ agbe yeye si tso Yesu Kristo gbɔ la na mí. Eɖoe da ɖi na mí tso gbe aɖe gbe ke be míatsɔ míaƒe agbe sia akpe ɖe ame bubuwo ŋui.\nMigaŋlɔ be akpɔ be tsã la, mienye Trɔ̃subɔlawo, eye Yudatɔwo yɔ mi be mawumavɔ̃lawo kple ame makɔmakɔwo o. Ke togbɔ be wowɔa mawuvɔ̃lawo ƒe ɖoɖowo kple kɔnuwo dzi pɛpɛpɛ hã la, woƒe dziwo me mekɔ o, evɔ wona wotso aʋa hã na wo abe mawuvɔvɔ̃ ƒe dzesi ene hafi.\nMiɖo ŋku edzi be le ɣemaɣiwo me la, mienɔ agbe Kristo manɔmee. Mienye futɔ na Mawu viwo eye Mawu medo ŋugbe aɖeke be yeakpe ɖe mia ŋuti o. Ale miebu keŋkeŋ. Mawu menɔ mia si o, eye mɔkpɔkpɔ aɖeke hã menɔ mia si o.\nKe azɔ la, mienye Kristo Yesu tɔ, eye togbɔ be mienɔ adzɔge ke tsã tso Mawu gbɔ hã la, azɔ wokplɔ mi va egbɔe, ɖe nu si Yesu Kristo wɔ ɖe mia ta kple eƒe ʋu la ta.\nElabena Kristo ŋutɔe nye mɔ si dzi míato akpɔ ŋutifafa. Ewɔ ŋutifafa le mí Yudatɔwo kple mi Trɔ̃subɔlawo dome to ale si wòwɔ mí katã ƒome ɖeka me tɔwoe la me eye wòɖe vlodoame si nɔ mía dome tsã la ɖa.\nTo eƒe ku me la, eɖe ale si mí kple miawo míenyina tsã o la ɖa. Yudatɔwo ƒe se siawoe he fuléle siawo vɛ elabena seawo de Yudatɔwo dzi eye wotsi tre ɖe Trɔ̃subɔlawo ŋuti. Ale wòku bena wòate fli ɖe Yudatɔwo ƒe seawo kple woƒe ɖoɖowo katã me. Emegbe ewɔ mí kple ame siwo menyina tsã o la ɖekae le eƒe ŋutilã me; eye esi wòtsɔ mí wɔ ame yeye ɖekae mlɔeba la, ŋutifafa va.\nAbe ame siwo nye ŋutilã ɖeka ƒe akpa vovovowo ene la, míaƒe dɔmedzoe ɖe mia nɔewo ŋuti nu tsi keŋkeŋ, elabena wodzra mí ame eve la katã dome ɖo eye ɖekawɔwɔ nɔ mí kple Mawu dome. Mlɔeba la, dzrehehe la wu nu le atitsoga la ŋuti.\nAzɔ la etsɔ ŋutifafa ƒe nyanyui la vɛ na mi Trɔ̃subɔla siwo nɔ adzɔge ke tso egbɔ kple mí Yudatɔ, siwo te ɖe eŋu.\nAzɔ la mí katã míeɖanye Yudatɔwo alo Trɔ̃subɔlawo, míate ŋu ato Gbɔgbɔ Kɔkɔe la ƒe kpekpeɖeŋu kple nu si Kristo wɔ ɖe mía ta la me, ate ɖe Mawu, Fofo la, ŋuti.\nAzɔ la mieganye amedzrowo na Mawu kple dziƒofiaɖuƒe la o, ke boŋ mienye Mawu ŋutɔ ƒe ƒometɔwo kple Mawu ƒe dumetɔwo eye mi kple kristotɔ bubuwo katã mienye Mawu ƒe aƒemetɔwo azɔ.\nMikpɔ gɔmeɖokpe sesẽ si dzi wotu mi ɖo la ɖa! Wotu mi ɖe apostoloawo kple nyagblɔɖilawo dzi eye xɔa ƒe dzogoedzikpee nye Yesu Kristo ŋutɔ!\nMí ame siwo katã xɔe se la, wowɔ mí ɖekae kple Kristo le ɖoɖo tɔxɛ me abe gbedoxɔ nyui si tum wole na Mawu eye wòle dzi dem nyuie gbe sia gbe la ƒe akpa aɖewo ene.\nEye wotsɔ miawo hã wɔ ɖekae kple ame siawo ale to Gbɔgbɔ la dzi mienye Mawu ƒe nɔƒe sia ƒe akpa aɖe.


“[Yehowa] ƒe nya la tsi kple ŋusẽ, eye wòkpɔ dziɖuɖu.”—DƆWƆWƆWO 19:20.\n1. Ƒo nu tso alesi Kristotɔnyenye keke tae le ƒe alafa gbãtɔ me ŋu.\nESI gbɔgbɔ kɔkɔea ƒe ŋusẽ de dzo Kristotɔ gbãtɔawo me ta la, wotsɔ dzonɔameme si nu womate ŋu atsi o ɖe gbeƒã Mawu ƒe nya lae. Ŋutinyaŋlɔla aɖe ŋlɔ bena: “Kristotɔnyenye keke ta kabakaba wòɖe dzesi le Roma xexeame. Kaka ƒe 100 naɖo la, Kristotɔwo ƒe ƒuƒoƒo nɔ nuto ɖesiaɖe si ɖe liƒo kple Mediterranea la me.”\n2. Aleke Satana te kpɔ be yeatsi nyanyuia nui, eye aleke wogblɔ esia ŋu nya ɖii?\n2 Satana Abosam mete ŋu tsi Kristotɔ gbãtɔwo nu o. Ke boŋ eto mɔ bubu dzi be yeatsi nyanyuia ƒe ŋusẽkpɔkpɔ ɖe amewo dzi nu—si nye xɔsegbegbe. Yesu gblɔ nudzɔdzɔ sia ŋu nya ɖi le lu kple gbe wuwluia ƒe lo si wòdo me. (Mateo 13:24-30, 36-43) Apostolo Petro hã xlɔ̃ nu be aʋatsonufialawo ava hamea me, woatsɔ gbegblẽ ƒe kɔmamawo ava tra ɖe eme. (Petro II, 2:1-3) Nenema ke apostolo Paulo hã xlɔ̃ nu tẽ be xɔsegbegbe ava do ŋgɔ na Yehowa ƒe ŋkekea.—Tesalonikatɔwo II, 2:1-3.\n3. Nukae dzɔ le apostoloawo ƒe ku megbe?\n3 Le apostoloawo ƒe ku megbe la, trɔ̃subɔlawo ƒe nufiafiawo kple xexemenunya va vu tsyɔ nyanyuia dzi. Abe alesi wogblɔe ɖii ene la, aʋatsonufiafia va tro nyateƒe gbedasi dzadzɛ la hetɔ tsii. Ʋɛʋɛʋɛ la, yeaɖi Kristotɔnyenye si woyɔna be Kristodukɔa va vu tsyɔ Kristotɔnyenye vavãtɔ dzi. Nunɔlawo ƒe ha aɖe va do, si te kpɔ be yeana Biblia nagaka ame tsɛwo si o. Togbɔ be amesiwo yɔa wo ɖokui be Kristotɔwo dzi ɖe edzi hã la, woƒe subɔsubɔ medza o. Kristodukɔa keke ta ɖo nutowo katã me eye wòva nye nuɖoanyi sẽŋu aɖe si kpɔ ŋusẽ le Ɣetoɖoƒe-dukɔwo me, gake Mawu ƒe yayra kple eƒe gbɔgbɔ menɔ edzi o.\n4. Nukatae tame si Satana ɖo be yeablu afɔ na Mawu ƒe tameɖoɖo medze edzi o?\n4 Ke hã, tame si Satana ɖo be yeablu afɔ na Yehowa ƒe tameɖoɖo ado kpo nu godoo. Le ɣeyiɣi si me xɔsegbegbe nɔ ŋusẽ kpɔm vevie wu gɔ̃ hã me la, Kristotɔnyenye vavãtɔ kpɔtɔ nɔ agbe kokoko le wo dometɔ aɖewo dome. Ŋutsu siwo gbugbɔ Biblia ŋlɔ ɖoe wo ɖokui dzi be yewoaŋlɔe wòade pɛpɛpɛ. Eyata togbɔ be amesiwo be ŋusẽ le yewosi yewoafia Biblia amewo tɔ tsi eƒe gɔmesese hã la, emenyawo ŋutɔ ya kpɔtɔ le dedie. Le ƒe alafa siwo va yi me la, agbalẽnyalawo abe Jerome kple Tyndale ene tsɔ dzideƒo ɖe Mawu ƒe Nya la gɔme hemae. Ame miliɔn geɖe va nya nu tso Biblia kple Kristotɔnyenye ƒomevi aɖe ŋu, togbɔ be menye vavãtɔe o hã.\n5. Nya kae nyagblɔɖila Daniel gblɔ ɖi tso ‘sidzedze vavãtɔ’ ŋu?\n5 Mlɔeba, abe alesi wogblɔe ɖi le Daniel ƒe agbalẽa me ene la, ‘sidzedze vavãtɔ va dzi ɖe edzi.’ Nusia dzɔ le “nuwuɣi”—si nye ŋkeke si me míele fifia la me. (Daniel 12:4) Gbɔgbɔ kɔkɔea na nyateƒelɔ̃lawo ke ɖe nyateƒe Mawu la kple eƒe tameɖoɖo ŋuti sidzedze vavãtɔ ŋu le xexeame godoo. Le xɔsegbenuwo fiafia ƒe alafa geɖe megbe hã la, Mawu ƒe nya la kpɔtɔ le dzi ɖum kokoko! Egbea, wole gbeƒã ɖem nyanyuia le afisiafi, hele mɔ fiam amewo yi xexe yeye dodzidzɔname aɖe ƒe mɔkpɔkpɔ gbɔe. (Psalmo 37:11) Azɔ mina míalé ŋku ɖe Mawu ƒe nya ƒe takeke le egbeŋkekeawo me ŋu.\nNya la ƒe Takeke Egbea\n6. Kaka ƒe 1914 naɖo la, nyateƒenya kawo gɔmee Biblia Nusrɔ̃viwo va se?\n6 Le ƒe alafa 19 lia ƒe ƒe mamlɛawo me la, Biblia ƒe nyateƒea ʋã Biblia Nusrɔ̃viwo ƒe ƒuƒoƒo sue aɖe, si woyɔna egbea be Yehowa Ðasefowo. Kaka ƒe 1914 naɖo la, ŋusẽ gaɖo Biblia ŋu le wo dome. Wose Mawu ƒe tameɖoɖo ŋuti nyateƒe wɔnukuwo gɔme. Yehowa ƒe lɔlɔ̃ si na wòɖo Via ɖe anyigba dzi, heʋu mɔ na agbe mavɔ kpɔkpɔ, la ʋã wo vevie. Azɔ hã wova nya Mawu ƒe ŋkɔ kple eƒe nɔnɔme hekpɔ ŋudzedze ɖe eŋu. Gakpe ɖe eŋu la, wova de dzesii be “Trɔ̃subɔlawo ƒe ɣeyiɣi la” wu enu xoxo, si le fiafiam be ɣeyiɣi de be Mawu ƒe Fiaɖuƒe ƒe dziɖuɖu nahe yayrawo vɛ na ameƒomea. (Luka 21:24) Nyanyui wɔnuku ka gbegbee nye si! Ehiã be woagblɔ nyateƒe wɔnuku siawo ŋu nya na amesiame, le afisiafi. Amewo ƒe agbe ɖo afɔku me!\n7. Aleke Biblia ƒe nyateƒea ɖu dzi le egbeŋkekeawo mee?\n7 Yehowa yra Kristotɔ amesiaminawo ƒe ƒuƒoƒo sue ma. Egbea la, amesiwo va xɔ Kristotɔnyenye vavãtɔ la ƒe xexlẽme wu miliɔn ade. Mawu nya la keke ta ɖo nutowo katã hã me, elabena Yehowa Ðasefowo le anyigba 235 dzi. Tsɔ kpe ɖe eŋu la, Biblia ƒe nyateƒea ɖo ŋusẽ, heɖu mɔxenuwo katã, subɔsubɔhawo tɔ kple bubuawo dzi. Xexeame katã ƒe gbeƒãɖeɖedɔ sia hã ganye kpeɖodzi si womate ŋu agbe o be Yesu va le Fiaɖuƒe ŋusẽ me.—Mateo 24:3, 14.\n8. Nya kae ame aɖewo gblɔ tso Yehowa Ðasefowo ƒe dzidziɖedzi ŋu?\n8 Abe alesi ŋutinyaŋlɔlawo ƒo nu tso Kristotɔnyenye ƒe takeke ɖedzesia ŋui le ƒe alafa gbãtɔ me ene la, agbalẽnyala geɖe ƒo nu tso Yehowa ƒe amewo ƒe dzidziɖedzi le egbeŋkekeawo me la ŋu nenema ke. Le United States la, agbalẽnyala eve wɔ ɖeka ŋlɔ bena: “Le ƒe 75 siwo va yi me la, dzidzim ɖe edzi koe Yehowa Ðasefowo le eteƒe mekɔ o . . . eye xexeame katãe wòle dzɔdzɔm le nenema.” Ɣedzeƒe Afrika nyadzɔdzɔgbalẽ aɖe yɔ Ðasefowo be wonye “subɔsubɔha siwo kekea ta kabakaba eye wodea bubu wo ŋu vevie le dukɔ ɖesiaɖe me ɖe alesi wokuna ɖe Biblia ƒe nufiafiawo ŋu vevie ta la dometɔ ɖeka.” Eye Katoliko kɔnuwo ƒe nyadzɔdzɔgbalẽ aɖe, si wotana le Europa la ƒo nu tso “Yehowa Ðasefowo ƒe dzidziɖedzi si teƒe mekɔ o” ŋu. Nuka gbɔe dzidziɖedzi sia tso?\nAlesi Gbɔgbɔ Kɔkɔea Le Dɔ Dzi Egbeae\n9. (a) Nuka koŋ gbɔe Mawu ƒe nya la ƒe dziɖuɖu tso egbea? (b) Aleke Yehowa hea amewo vaa eɖokui gbɔe?\n9 Nusi gbɔ koŋue wòtso be Mawu ƒe nya la le dzi ɖum egbea enye be Yehowa ƒe gbɔgbɔ le dɔ wɔm sesĩe, abe alesi ko wònɔ le ƒe alafa gbãtɔa mee ene. Yesu gblɔ be: “Ame aɖeke mate ŋu ava gbɔnye o, ne menye Fofo, si dɔm ɖa lae hee vɛ o.” (Yohanes 6:44) Nya siawo fia be Mawu fiaa mɔ amesiwo ƒe nɔnɔme dze la tufafatɔe, eye wòɖoa amewo ƒe dzi gbɔ. Yehowa to eƒe Ðasefowo ƒe gbeƒãɖeɖedɔa dzi le ‘dukɔwo ƒe nu vevitɔwo’—si nye amesiwo nye anyigba dzi me fafawo, amesiwo ƒe nɔnɔme ɖi alẽwo, la hem va eƒe subɔsubɔdɔa mee.—Xagai 2:6, 7.\n10. Ameƒomevi kawoe xɔ Mawu ƒe nya la?\n10 Menye Mawu nya la koe gbɔgbɔ kɔkɔea do ŋusẽ Mawu ƒe amewo wotsɔ yi anyigba seƒe ke o; ke eʋã ameƒomevi ɖesiaɖe hã be woaɖo to nyanyuia. Le nyateƒe me la, amesiwo xɔ Mawu ƒe nya la do tso “to sia to kple gbegbɔgblɔ sia gbegbɔgblɔ kple du sia du kple dukɔ sia dukɔ me.” (Nyaɖeɖefia 5:9; 7:9, 10) Amesiwo nye kesinɔtɔwo kple hiãtɔwo, agbalẽnyalagãwo kple ame manyagbalẽwo siaa le wo dome. Wo dometɔ aɖewo xɔ nya la le aʋawɔɣi ƒe nɔnɔme kple yometiti sesẽwo me, eye bubuwo xɔe le ŋutifafa kple nudzedziname ɣeyiɣiwo me. Ŋutsuwo kple nyɔnuwo xɔ nyanyui la nyuie, le dziɖuɖu ƒomevi ɖesiaɖe te, le dekɔnu ɖesiaɖe me, tso fuwɔamegaxɔwo kple fiasãwo me.\n11. Aleke gbɔgbɔ kɔkɔea wɔa dɔ le Mawu ƒe amewo ƒe agbe mee, eye vovototo kae dze?\n11 Togbɔ be ameƒomevi vovovowoe Mawu ƒe amewo nye hã la, wonɔa anyi kple wo nɔewo le ɖekawɔwɔ me. (Psalmo 133:1-3) Esia hã ganye kpeɖodzi bubu be gbɔgbɔ kɔkɔea le dɔ wɔm le amesiwo le Mawu subɔm la ƒe agbe me. Eƒe gbɔgbɔ nye ŋusẽdoamenu sẽŋu aɖe hena nyuiwɔwɔ, si kpena ɖe esubɔlawo ŋu be woaɖe lɔlɔ̃, dzidzɔ, ŋutifafa, dɔmenyonyo, kple nɔnɔme nyui bubuwo afia. (Galatiatɔwo 5:22, 23) Egbea la, míele nya si nyagblɔɖila Maleaxi gblɔ ɖi gbaɖegbe ke va yi la gɔme sem ƒã be: “[Miakpɔ] vovo, si le ame dzɔdzɔe kple ame vɔ̃ɖi dome, kple vovo, si le mawusubɔla kple amesi mesubɔnɛ o la dome.”—Maleaxi 3:18.\nMawu ƒe Nya Ðu Dzi le Dɔwɔla Dovevienuwo Dome\n12. Aleke Yehowa Ðasefowo sena le wo ɖokui me tso nyanyuigbɔgblɔdɔa ŋu, eye nɔnɔme kawoe wokpɔ mɔ be yewoado goe le woƒe gbeƒãɖeɖedɔa wɔwɔ me?\n12 Yehowa Ðasefo siwo li egbea menye sɔlemedela dzrowo ko o. Wokpɔa gome le nyanyuigbɔgblɔdɔa me moveviɖoɖotɔe. Abe Kristotɔ gbãtɔawo ene la, wotsɔ wo ɖokui na faa be yewoawɔ Mawu ƒe lɔlɔ̃nu, eye wole didim be yewoakpe ɖe ame bubuwo ŋu woasrɔ̃ nu tso Yehowa ƒe Fiaɖuƒe ƒe ŋugbedodowo ŋu. Wonye Mawu ƒe hadɔwɔlawo, amesiwo wɔ ɖeka kple gbɔgbɔ kɔkɔea le ame bubuwo nu ƒom ƒu va Yehowa ƒe subɔsubɔa me. Woto esia wɔwɔ me le Yehowa ƒe nublanuikpɔkpɔ kple lɔlɔ̃ ɖem fia ameƒome dzimaxɔsetɔwo. Eye wowɔa esia togbɔ be wodzea ŋgɔ amewo ƒe ɖekematsɔleme, fewuɖuɖu, kple yometiti hã. Yesu dzra eyomedzelawo ɖo ɖe mɔ vovovo siwo ŋu woawɔ nu ɖe nyanyuia ŋu le la ŋu. Egblɔ be: “Dɔla mewua eƒe aƒetɔ o. Ne woti yonyeme la, woati miawo hã yome, ne wolé nye nya me ɖe asi la, woalé miawo hã tɔ me ɖe asi.”—Yohanes 15:20.\n13. Nukawoe mele Kristodukɔa me o siwo xɔ anyinɔ le Yehowa Ðasefowo dome?\n13 Alesi Yehowa Ðasefowo ƒe dɔwɔna sɔ kple amesiwo xɔ Kristotɔnyenye vavãtɔ le ƒe alafa gbãtɔ me tɔ wɔa dɔ ɖe mía dzi ŋutɔ. Esi gaɖe dzesi ŋutɔe nye vovototo si le Yehowa Ðasefowo kple Kristodukɔa dome egbea. Esi agbalẽnyala aɖe ŋlɔ nu tso nyanyuigbɔgblɔ ƒe dzo si nɔ Kristotɔ gbãtɔwo me ŋu megbe la, efa konyi be: “Ne tɔtrɔ aɖeke meva le sɔlemedede ko ƒe subɔsubɔ si li egbea me, ale be mawunyagbɔgblɔ nagava nye nane si Kristotɔ ɖesiaɖe si wode tsi ta na nabu dɔdasii, eye agbenɔnɔ si ƒomevi kɔkɔ sã wu esi dzimaxɔsetɔwo ɖena fiana ɖe dzesi le dɔa wɔlawo ŋu o la, míete ŋu le ŋgɔyiyi boo aɖeke wɔ ge o.” Nusiwo tututu mele Kristodukɔa me o ye xɔ anyinɔ ɖe Yehowa Ðasefowo dome! Xɔse gbagbe, xɔse vavã, kple xɔse si wotu ɖe Biblia me nyateƒe dzi, si le wo si tae wosenɛ le wo ɖokui me be yewoagblɔe na amesiwo katã aɖo to.—Timoteo I, 2:3, 4.\n14. Aleke Yesu bu eƒe subɔsubɔdɔae, eye nɔnɔme kae eƒe nusrɔ̃lawo ɖena fiana egbea?\n14 Yesu mefe kple eƒe subɔsubɔdɔa kura o, eyae nye nu vevitɔ si ŋu wòtsi dzi ɖo. Egblɔ na Pilato bena: “Esia ta wodzim ɖo, eye esia ta meva xexeame ɖo, bena maɖi ɖase na nyateƒe la.” (Yohanes 18:37) Mawu ƒe amewo sena le wo ɖokui me abe Yesu ene. Esi Biblia ƒe nyateƒea le dzi me na wo ta la, wodzea agbagba dia mɔnuwo gblɔnɛ na ame alesinu woate ŋui. Mɔnu siawo dometɔ aɖewo ɖe aɖaŋudzedze si ɖe dzesi ŋutɔ fia.\n15. Aleke ame aɖewo ɖe aɖaŋudzedze fia le gbeƒãɖeɖe nyanyuia mee?\n15 Le Anyiehe Amerika dukɔ aɖe me la, Ðasefowo zɔa Amazon-tɔsisia ƒe alɔdze aɖe ŋu yia eƒe anyigbe ke hafi te ŋu tsɔa nyateƒea ɖoa amewo gbɔe. Gake esi dukɔmeviʋa dzɔ le ƒe 1995 me la, wode se be dumevi dzrowo nagazɔ mɔ to tɔsisia ŋu o. Esi Ðasefoawo ɖoe kplikpaa be yewoayi edzi atsɔ Biblia-srɔ̃gbalẽwo anɔ ɖetsɔlemetɔwo nam ta la, woɖoe be yewoakɔ gbedasia ɖe tsisisia dzi wòahe ayii. Woŋlɔa lɛta kpena ɖe Gbetakpɔxɔ kple Nyɔ! magazinewo ŋu tsɔ dena aŋetukpawo me. Emegbe wokɔa atukpaawo ɖe tɔsisia me. Wowɔ esia ƒe ene kple afã sɔŋ vaseɖe esime woʋu mɔ be dumevi dzrowo nate ŋu azɔ mɔ to tɔa ŋu. Amesiwo le tɔsisia ŋu godoo daa akpe na Ðasefoawo ɖe agbalẽawo ta. Nyɔnu aɖe si wonɔ Biblia srɔ̃m kplii kpla asi kɔ na wo kple aɖatsi gblɔ be: “Mesusu be nyemegale mia kpɔ ge akpɔ o. Gake esi mete agbalẽawo xɔxɔ le atukpaawo me la, menya be mieŋlɔm be o!” Ame bubu siwo hã nɔ tɔsisia ŋu gblɔ be yewoxlẽ magazineawo edziedzi. “Posu dɔwɔƒe” nɔ kɔƒedu geɖe me—si nye teƒe siwo tsisisia hea nusiwo ho ɖe tsia dzi va kɔna ɖo vie. Afimawoe ɖetsɔlemetɔwo yina edziedzi be yewoaxɔ “nubablɛ” siwo tsia tsɔ vɛ.\n16. Aleke mía ɖokui tsɔtsɔna ɣeaɖewoɣi ʋua mɔ na nusrɔ̃la wɔwɔe?\n16 Yehowa Mawu kple eƒe dɔla sẽŋuwoe fiaa mɔ gbeƒãɖeɖe nyanyuia hedaa megbe nɛ. (Nyaɖeɖefia 14:6) Ne míenya tsɔ mía ɖokui na ko la, mɔnukpɔkpɔ siwo míele mɔ kpɔm na o aʋu ɣeaɖewoɣi hena nusrɔ̃lawo wɔwɔ. Le Nairobi, Kenya la, nyɔnu Kristotɔ eve wu dɔwɔwɔ le aƒe siwo wode wo si me nu. Enumake ɖetugbi aɖe te ɖe wo ŋu kple dzidzɔ gblɔ be: “Menɔ gbe dom ɖa be mado go ame aɖe abe miawo ene.” Eɖe kuku na Ðasefoawo be woava yeƒe aƒeme enumake yewoadzro nya aɖe me, eye wodze Biblia-nusɔsrɔ̃ gɔme kplii gbemagbe ke. Nukatae nyɔnua te ɖe Kristotɔ eveawo ŋu kpata nenema ɖo? Anye kwasiɖa evee ma va yi la, via ku. Eyata esi wòkpɔ ɖevi aɖe wòlé trakt si nye “Mɔkpɔkpɔ Kae Li na Lɔlɔ̃tɔ Siwo Ku?” ɖe asi la, edi vevie be wòasu ye si, eye wòbia ŋutsuvia be wòatsɔe na ye. Egbe, gake hefia asi Ðasefo siwo tsɔ trakt la nɛ lae. Eteƒe medidi o nyɔnua te gbɔgbɔmeŋgɔyiyi nyui wɔwɔ eye wòsu te wu te ŋu nɔ te ɖe nuxaxa si via ƒe ku dona nɛ nu.\nEle be Mawu ƒe Lɔlɔ̃ Naɖu Dzi\n17-19. Lɔlɔ̃ kae Yehowa to tafea dzi ɖe fia ameƒomea?\n17 Mawu ƒe nya la ƒe takeke le anyigba bliboa dzi la do ƒome kple Kristo Yesu ƒe tafevɔsa la kplikplikpli. Abe tafea ene la, gbeƒãɖeɖedɔa nye Yehowa ƒe lɔlɔ̃ na amewo la ɖeɖefia le afisiafi. Gbɔgbɔ ʋã apostolo Yohanes wòŋlɔ bena: “Ale gbegbe Mawu lɔ̃a [ameƒomea ƒe] xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.”—Yohanes 3:16.\n18 Bu lɔlɔ̃ si Yehowa ɖe fia be wòtsɔ tafea na ŋu kpɔ. Ƒomedodo kplikplikpli nɔ Mawu kple eƒe Tenuvi si gbɔ melɔ̃a nu le o, “amesi nye Mawu ƒe nuwɔwɔwo ƒe gɔmedzedze” dome ɣeyiɣi didi aɖe ŋutɔ. (Nyaɖeɖefia 3:14) Yesu lɔ̃ Fofoa vevie, eye Yehowa lɔ̃ Via “hafi woɖo xexeame gɔme anyi.” (Yohanes 14:31; 17:24) Yehowa ɖe mɔ Via lɔlɔ̃a sia ku ale be amegbetɔwo nate ŋu akpɔ agbe mavɔ. Lɔlɔ̃ wɔnuku ka gbegbe enye si wòɖe fia ameƒomea!\n19 Yohanes 3:17 gblɔ be: “Mawu medɔ via ɖe xexeame, be wòadrɔ̃ ʋɔnu xexeame o; ke boŋ be woaɖe xexeame to eyama dzi.” Eyata amewo ɖeɖe lɔlɔ̃tɔe ƒe dɔe Yehowa de Via si, ke menye ʋɔnudɔdrɔ̃ kple fɔbubu amewo ƒe dɔe wòde esi o. Esia wɔ ɖeka kple Petro ƒe nyawo be: “[Yehowa] melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ.”—Petro II, 3:9.\n20. Mɔ ka nue ɖeɖekpɔkpɔ do ƒome kple gbeƒãɖeɖe nyanyuia le?\n20 Esi ɖeɖekpɔkpɔ ƒe mɔnukpɔkpɔ si Yehowa ʋu ɖi le se nu xɔ asi na eya ŋutɔ ale gbegbe ta la, edi be ame geɖe ŋutɔ nawɔ mɔnukpɔkpɔa ŋudɔ alesi wòanya wɔe. Apostolo Paulo ŋlɔ bena: “Amesiame, si ayɔ [Yehowa] ƒe ŋkɔa dzi la, woaɖee. Azɔ aleke woayɔ amesi dzi womexɔ se o la mahã? Ke aleke woaxɔ amesi ŋutinya womese kpɔ o la dzi ase mahã? Ke aleke woase nya, ne nyanyui gbeƒãɖela aɖeke mele wo si o mahã?”—Romatɔwo 10:13, 14.\n21. Aleke wòle be míase le mía ɖokui me tso gbeƒãɖeɖedɔa ƒe mɔnukpɔkpɔa ŋu?\n21 Mɔnukpɔkpɔ nyui ka gbegbe enye si be míakpɔ gome le xexeame katã ƒe gbeƒãɖeɖe kple nufiafia dɔ sia me! Menye dɔ bɔbɔe wònye o, gake aleke gbegbee wònyea dzidzɔ na Yehowae nye si ne ekpɔ eƒe amewo le agbe nɔm ɖe nyateƒea nu anukwareɖiɖitɔe hele nyanyuia gblɔm na ame bubuwo! Eyata aleke ke wò nɔnɔmewo ɖale o, na Mawu ƒe gbɔgbɔ kple lɔlɔ̃ si le wò dzime naʋã wò nàkpɔ gome le dɔ sia wɔwɔ me. Eye ɖo ŋku edzi be dɔ si kpɔm míele wole wɔwɔm le xexeame godoo ɖo kpe edzi kɔte be madidi o Yehowa Mawu awɔ ŋugbe si wòdo be yeahe “dziƒo yeye kple anyigba yeye” wɔnuku, si me “dzɔdzɔenyenye anɔ” vɛ la dzi.—Petro II, 3:13.\n• Nukatae xɔsegbegbe mete ŋu tsi nyanyuigbeƒãɖelawo nu o?\n• Aleke Mawu ƒe nya ɖu dzi le míaƒe ŋkekea mee?\n• Mɔ kawo nue Mawu ƒe gbɔgbɔa le dɔ wɔm le egbea?\n• Aleke tafea do ƒome kple gbeƒãɖeɖe nyanyuiae?\n[Akɔntabubu/Nɔnɔmetata si le axa 16]\nFiaɖuƒegbeƒãɖelawo ƒe xexlẽme ƒe dzidziɖedzi le ƒe alafa 20 lia me\nGbeƒãɖelawo ƒe Mama Dedie (wobui ɖe miliɔn me)\nGutenberg kple Hus: Etso agbalẽ si nye The Story of Liberty, 1878, me\nBiblia Nusrɔ̃vi siwo nɔ gbeƒã ɖem nyanyuia le ƒe 1920-awo me\nAmewo le nyanyui la xɔm le xexeame godoo\nAbe Yesu Kristo ƒe tafevɔsaa ene la, gbeƒãɖeɖedɔa ɖea Mawu ƒe lɔlɔ̃ fiana\nƉoe Ɖe Amewo Ɖoe Ɖe Amewo Kristotɔnyenye Vavãtɔ Ðu Dzi!\nw01 4/1 axa 14-19


Sukuvi Nufiala Dze Afɔku Le Nkwanta Mɔ Dzi - Volta Online\nby Volta Online May 1, 2018 May 15, 2018 112717\nNyatakakawo ɖee fia be lɔri fɔku aɖe dzɔ ɖe nufiala aɖe yiwo hehe xɔm le nufiala heƒe sukuwo me le Amuga nutoa mea dzi.\nDzɔgbevɔe sia dzɔ le esime wonɔ mɔ zɔm tso Amuga Nutome ɖo ta Pusiga, le Dzogbe-Ɣedzeƒe Nutome hena woƒe takpekpe gã wɔwɔ le Gbewaa College of Education Nufialawo Heƒe Sukua me.\nLe nutsotsoa ŋua, υufɔkua dzɔ anɔ abe fie ga enyi lɔƒo ene le Kuɖa, dzinu enea ƒe ŋkeke blaeve-vɔ -atɔa gbe le ƒe sia me.\nSukuvi nufiala siawo do ŋgɔ wɔ kpekpe aɖe le Amedzofe E. P. College of Education sukua me hafi kpɔtɔ nɔ mɔzɔzɔa dzi yim hena gomekpɔkpɔ le takpekpe bubu ma me.\nNyatakakawo de dzesie be, ame aɖewo xɔ abi vevie to afɔkua me alebe wokɔwo yi atikewɔƒe yi te ɖe nuadzɔƒea ŋua me hena asitɔtrɔ le wo ŋu.\nNutsotso bubu aɖe ɖe eme be, hafi takpekpe gã ma nadze Gbewaa suku kpoa dzia, Ŋgɔgbetɔ na Sukuvi Nufialawo le Gbewaa College of Education sukua me ha kpɔ afɔku do ŋgɔ alebe eya ƒe agbe tsi eme nublanuitɔe.\nHodzi Abel Atsu June 11, 2018 at 5:44 pm\nComment: Medo dɔnɔ na mi.